Марказий Осиё — Minbar\n10 сен 17:30 Янгиликлар\nўринни эгаллаган. Қозоғистон бу рўйхатда юқори ўнликка кирган ягона Марказий Осиё давлати бўлган. Маълум бўлишича, Қозоғистонда ҳар 100 минг ... четда меҳнат муҳожирлигида банд экани билан Ўзбекистон Марказий Осиё давлатлари орасидан пешқадами саналади. Устига устак, хотин-қизларга ...\nМарказий Осиё ва доллар: Қирғизистон мувозанатни қандай ушламоқда?\n29 авг 13:31 Мақолалар\nқимматлашувига олиб келмоқда", дея таҳлил қилади Илҳом Сайпитдинов. Марказий Осиё давлатлари орасида Қирғизистонда валюта савдосини эркин амалга ... топган пуллари харажатларидан ошмаётганини айтади. Муҳожирлар пули Марказий Осиё давлатларида иш ўринлари ва иш ҳаққининг озлиги сабаб, ишга ...\nЕвропа иттифоқи Ўзбекистонга яшил иқтисодиётга ўтишда ёрдамлашади\n4 июл 11:39 Янгиликлар\nиттифоқи Марказий Осиё, хусусан Ўзбекистон билан яшил иқтисодиётга ўтишдаги ноу-хау билан ўртоқлашади. Осиёнинг 19 давлатида ишлаётган SWITCH-Asia дастури ... Осиёнинг 19 давлатида ишлаётган SWITCH-Asia дастури энди Марказий Осиёни ҳам қамраб олади деб хабар берди ЕИнинг Ўзбекистондаги ...\n27 июн 15:08 Мақолалар\nМарказий Осиёнинг кўплаб ёшлари умрида фақат бир давлат раҳбарини кўрганлар. Хусусан, Қозоғистоннинг ёшлари ҳам. Мамлакатни 1989 йилдан буён ... илк бор Назарбоев номзодисиз президент сайлови бўлиб ўтди. Хўш, Марказий Осиёнинг бошқа мамлакатларида шу вақтгача раҳбарларнинг қудратга ...\nЕвропа иттифоқи Марказий Осиё бўйича янги стратегияни қабул қилди\n17 июн 16:41 Мақолалар\nЕвропа иттифоқи Марказий Осиё бўйича ташқи сиёсатининг янги стратегиясини қабул қилди. Янги стратегиянинг тақдимоти Бишкекда бўлиб ўтади. Брюсселда ЕИ кенгаши ... Брюсселда ЕИ кенгаши томонидан 17 июнда қабул қилинган стратегия Марказий Осиёдаги бешта собиқ совет республикаси – Ўзбекистон, Қозоғистон, ...\nАбдулазиз Комилов: "Биз Марказий Осиё умумий визаси ғоясини қўллаб-қувватлаймиз"\n8 май 14:58 Янгиликлар\nTimes газетаси Марказий Осиёда визасиз эркин ҳудуд яратиш ва савдо алоқаларини кучайтириш имкониятлари тўғрисида мақола эълон қилди. Унда фикр билдирган Ўзбекистон ... ёзади муаллиф. Жаҳон банки ўзининг логистика самарадорлиги индексида Марказий Осиё давлатларини 71-134-ўринларга қўйган. Мақолада Жаҳон банкининг ...\nМарказий Осиёдаги қайси халқлар ўзини Чингизхон авлоди деб аташи мумкин?\n28 фев 22:52 Чойхонабоп\nўрганиш натижасида шу тўхтамга келишган. "Kaktakto" нашри Марказий Осиёдаги қайси халқлар Чингизхоннинг авлоди бўлиши мумкинлигини ...


Чегарада тартиб йўқ! Парламент депутати қирғиз чегарачиларини юлғичликда айблади - oqbura\nЧегарада тартиб йўқ! Парламент депутати қирғиз чегарачиларини юлғичликда айблади\nЎзбекистон билан боғловчи “Дўстлик” пости ҳамон Қирғизистон юзидаги қора доғ бўлиб турибди.\nҚирғизистон парламенти депутати Алишер Козуев Ўш шаҳри яқинидаги “Дўстлик” чегара постида айрим қирғиз чегарачиларининг одамлардан ноқонуний пул олаётганини айтиб чиқди. Парламент йиғилишида сўзга чиққан депутат чегарачиларнинг ўтиш пунктида сунъий равишда навбат пайдо қилиб, кейин пул эвазига ўтказишаётганини айтди.\nХалқ вакили Ўзбекистон ва Қирғизистон чегараларида жами 15 ўтказиш пункти мавжудлигини ва бир кунда фақат биргина постдан 10 минг одам ўтишини эслатди.\n“Бизнинг фуқароларимиз Ўзбекистонга боришяпти ва уларда туризмни ривожлантиришяпти. Андижондан бошлаб Тошкентгача оддий одамлардан тортиб йўл милицияси ходимларигача ҳаммаси хушмуомала… [Бизда эса], ўтказиш пуктидан биз томонга ўтишинг билан, – тушунарсиз одамлар у ерда монополия тузиб олишган, – ўз таксичилари ва маршруткалари ишлайди. Йўлкира 200 сўм бўлган жойга улар 2 минг сўмдан 5 минг сўмгача талаб қилишади. Бунга қараб туриб, уяласан”, – деди Алишер Козуев.\nДепутатнинг сўзларидан сўнг Давлат миллий хавфсизлик қўмитасига қарашли Чегара хизмати раддия тарқатди. Унда айтилишича, депутат айтган муаммолар йўқ. Чегара хизмати депутатга айтилган масалалар бўйича фактлар келтиришни сўраган. Бу ҳокимият вакиллари берадиган доимий жавоб, лекин ҳақиқатда аҳвол бошқача экани ҳақида маълумотлар тўхтамаяпти.\nЧегарадаги бу муаммолар, хусусан “Дўстлик” постида депутат тилга олган каби ҳунук кўринишлар ҳақида кўп айтилади. Бу ҳақда биз ҳам ёзганмиз. Лекин у ерда тартиб ҳамон ўрнатилгани йўқ. Юқорида депутат Козуев айтиб ўтганидек, чегаранинг икки томони – икки мутлақо бошқа-бошқа дунё. Интернетда ҳам чегарада хорлик кўрган фуқароларнинг видеолари ва постлари чиқиб турибди.\nЧегаралар очилди. Лекин айрим чегарачиларнинг виждони очилмаяпти\nУч йилча аввал яна бир депутат Жанар Ақаев ҳам Ўш аэропортидаги порахўрлик ва таксичиларнинг ўзбошимчаликлари масаласини кўтарган эди. Унинг сўзларига кўра, Ўш аэропортида чегарачилар қўшни давлат фуқароларини қўрқитиб, чегарадан ўтиш учун пул талаб қилмоқда эди.\n“Ўш халқаро аэропорти орқали кўплаб Ўзбекистон ва Тожикистон фуқаролари Россияга учиб кетишади, чунки бизда чипталар арзон. Аммо чегарачиларимизнинг уларга бўлган муносабати яхши эмас. Паспортларини йиғиштириб олиб, қўрқитишади ва чегарадан ўтказиш учун пул сўрашади. Бу қачон тўхтайди? Қўшни давлат фуқаролари пулларини бизда қолдиришаяпти. Бишкек ва Ўш аэропортларининг ҳамма жойида видеокамералар ўрнатиш керак”, деган эди Жанар Ақаев.\nБир йил аввал «Азаттик» радиоси Ўзбекистон фуқароларининг чегарадаги юлғичликлар ҳақида Қирғизистон президентига мурожаат қилишгани ҳақида ёзган эди.\nБу аҳволни кўриб туриб, “балиқ бошидан…” деган гап эсингга келади. Лекин наҳотки қандайдир погонли амалдорнинг чўнтаги бутун бошли давлатнинг халқаро нуфузи, қўшнилар билан алоқалардаги иззат-ҳурмат, инсоф деган тушунчалардан юқори турса?! Миллий номусчи? Умуман, бизникиларда ана шундай тушунча борми ўзи?!\nСўнгги йилларда Қирғизистон ва Ўзбекистон ўртасидаги иқтисодий-сиёсий, маданий-маърифий ва бошқа соҳалардаги алоқалар тез суръатлар билан ривожланиб, кенгайиб бормоқда. Чеара постлари очилиб, оддий одамлар ўртасидаги борди-келди ҳам фаоллашган. Икки давлат раҳбари ўзаро алоқаларни янада кучайтириб, давлатлар ўртасидаги савдо-сотиқ кўламини 1 млрд. долларга етказиш устида иш олиб боришяпти, Қирғизистон-Хитой-Ўзбекистон темирйўлини қуришдек улкан лойиҳалар устида бош қотиришяпти.\nМана шундай буюк ўзгаришлар даврида ҳамон текинхўрлик билан, паразитлик қилиб кун кечиришда давом этаётган, шу билан давлат юзига оёқ қўяётган амалдорлар ва ходимлар кимларнинг ҳифзу-ҳимоясида экани қизиқ. Наҳотки уларга давлат хавфсизлиги хизмати ва президентнинг ҳам кучи етмаса?\nОхири қопқонга тушди. Қирғизистон соғлиқни сақлаш вазири қамалди


Ўзбекистон Республикаси Жиноят кодексининг “Иқтисодиёт соҳасидаги жиноятлар” деб номланган учинчи бўлимида, кодекснинг 168-моддаси (Фирибгарлик) ва 169-моддаси(Ўғирлик)да ўз аксини топган жиноятлар бир мақсадга – ўзгалар мулкини талон-торож қилишга қаратилган.\nГап шундаки, автобус бошқариш ҳуқуқига эга бўлган “Д” категорияли ҳайдовчилар смена давомида нақд пулга ишлашга одатланишган.\nФотима Собирова (мақоладаги барча исм-шарифлар ўзгартирилган) 27 ёшида Саид Тожиевга турмушга чиқади. Орадан вақт ўтиб, оилада ўғил туғилади.\nКоррупцияни енгиб бўлади...(ми?!)\nАйтиш керакки, Шавкат Мирзиёев Президент сифатида имзолаган илк ҳужжат “Коррупцияга қарши курашиш тўғрисида”ги Ўзбекистон Республикаси қонуни бўлган эди.\nКоррупция — мансаб мавқеидан шахсий мақсадларда фойдаланиш билан боғлиқ бўлган жиноят. Унинг асосида хуфёна равишда қўлга киритиладиган иқтисодий бойлик ётади.\nЖамиятда шундай иллатлар борки, у маълум бир соҳага эмас, балки бутун жамият тараққиётига тўғаноқ бўлади.\nИнсон ақлу заковати беқиёс. Баъзи инсонларнинг кашфиётлари, бунёдкорликлари, амалга оширган ишларига, ақлий салоҳиятига таҳсин ўқийсан.\nХалқимизда ота бўлиш осон, аммо оталик қилиш қийин, деган нақл бежиз айтилмаган.\nОлий суд ОАВ томонидан эълон қилинаётган турли хил фикрлар илгари сурилган материалларга ҳамиша ҳурмат билан муносабатда бўлиб келган.\nИнтернет — террорчиларнинг бош қуроли унинг “нишон”ига рўпара бўлмаяпсизми?\nШафқатсиз экстремизм ва терроризмнинг тарқалиши бутун дунёда хавфсизликка рахна солмоқда.\nҲаётда ўйламай босилган қадам фақат ташвиш келтириши, оқибати ҳамиша аянчли якун топиши бор гап. Аммо буни ҳамма ҳам тушунавермас экан.


Алишер Навоий, ғишт, оҳак ва керамика — Sof.uz\nАлишер Навоий, ғишт, оҳак ва керамика\n23.07 21:41 29 Колумнистлар\nДастлаб навоийшуносликка доир тадқиқотлари билан танилган, қамалгач, Абдуллоҳ Нусрат тахаллуси билан сиёсий мақолалар ҳам ёзгани юзага чиққан Акром Малик бугун 6 йиллик қамоқ жазосини Тошкент вилоятининг Оҳангарон туманида жойлашган 48- (аввалги 69) манзил-муассасада ўтаб келмоқда. Акром Малик "Хамса"ни Алишер Навоий феноменининг муҳим манбаси сифатида ўрганишни бошлаган эди. У ўзбек адабиётшунослигига қадимги юнон ва ХХ аср бошларидаги Ғарб олимларининг қарашларини тадқиқ қилиб, феномен ва феноменологик метод атамасини олиб кираётган эди. Ўзбек илм-фанида ҳали-ҳануз ўрганилмаган феноменология йўналишининг аниқ, концептуал жиҳатларини Суқрот, Арасту, Афлотун каби қадимги юнон мутафаккирлари ва Эдмунд Ҳуссерл, Гадамер, Дилтей, Эрих Фром каби ХХ аср Оврупо олимларининг назарияларини мусулмон Шарқининг буюк сўфий шоирлари Абдураҳмон Жомий ва Алишер Навоийнинг фалсафаси билан ҳам қиёсий, ҳам таҳлилий ўрганиш мисолида очиб бермоқчи эди. Акром Малик бу борадаги тезисларини ёзиб юргани, кўрган манбаларини устозлари Ўзбекистоннинг энг йирик навоийшунослари Д. Юсупова, Р. Зоҳидов, О. Давлатов, У. Жўрақулов ҳамда Ш. Сирожиддиновлар билан ўртоқлашгани бизга маълум. У Алишер Навоий фалсафасини бугунги дунёдаги реал аҳамияти ҳақида бош қотирар, шоир ғоялари замонавий одамлар онги ва ҳиссиётига қандай таъсир этишини анализдан ўтказишга қизиқарди. Бу борадаги изланишларини АҚШнинг Принстон университетида бўлиб ўтадиган халқаро илмий конференцияда кенг жамоатчиликка етказиш ниятида бўлган.\nАммо Акром Маликнинг ҳақиқатпарварлиги ва тараққийпарвар сиёсий қарашлари 2016 йил 22 июль куни унинг қамалиб кетишига олиб келди.\nАлишер Навоийнинг муҳиби Навоий шаҳридаги 4- (аввалги 29) қамоқда қийноққа солинди, ғишт ва оҳак заводларида мажбуран ишлатилди. Акром Малик жазонинг учдан бир қисмини ўтагач, кодексларда белгиланган инсонпарварлик далолатномаси қўлланиши асосида манзил-муассасага кўчирилди. Бу ерда илмий фаолиятда тўхтамади ва "Алишер Навоийнинг Илоҳ, олам ва одам ҳақидаги фалсафаси" номли тадқиқотини ziyouz.com сайтида эълон қилдирди. Ўз юртдоши тақдирига бефарқ бўлмаган ўзбекистонликларнинг беш юз нафардан кўпроғи унинг озод этилишини сўраб 2019 йил 4 феврал куни петиция орқали Республика Президенти Шавкат Мирзиёевга мурожаат қилишди. Петицияга ҳукумат жавоб бермади. 2019 йилнинг 8 май куни Акром Маликнинг адвокатлари Олий судга шикоят аризаси топширдилар. Унда Акром Маликнинг ноҳақ қамалгани исботланиб, уни оқлаш зарурлиги сўралганди.\nШу аснода ёш навоийшуноснинг президент Шавкат Мирзиёевга очиқ хати интернет сайтларида эълон қилинди. Орадан икки ой ўтиб, яъни 2019 йилнинг июл ойи бошларида Олий суд ҳайъати шикоят аризасини рад қилди ва Акром Маликнинг президентга йўллаган очиқ хати ҳам очиқ қолди.\nАдвокатлар эса ўтган ҳафта Олий суд раиси ўринбосарига ва Республика Бош прокурорига Акром Малик ишини қайта кўришларини сўраб ариза киритдилар.\nАйни пайтда Акром Малик ўзи сақланаётган манзил-муассаса маъмуриятининг шартномаси асосида Тошкент шаҳридаги керамика заводида менежер сифатида ишлаяпти. Маълумотларга кўра, мазкур заводни модернизация қилаётган хорижий керамика мутахассислари ишчи-маҳкумлар орасидан Акром Малик билан ишлаш истагини билдирганлар. Акром Малик бу таклифни қабул қилган ва керамика соҳасидаги янгиликларни амалиётга жорий қилишга бел боғлаган. Завод раҳбарияти Акром Маликнинг ишчанлиги, ишчиларни бошқаришдаги бағрикенглигини, масъулиятини ва қисқа фурсатда юзага чиқаётган яхши натижаларни эътироф этмоқдалар.\nАлишер Навоий кенг сиёсий ва жамоатчилик ишлари билан бир қаторда жуда кўп қурилишларни амалга оширган, меъморчилик билан шуғулланган ва бу ҳол унинг ижодига асло халал бермаган. Озодликда юрган пайтларида керамика соҳасидан мутлақо бехабар бўлган, шеърият мухлиси Акром Маликнинг қамоқ шароитида бу масалада иш бошқарувчи ўлароқ муваффақиятга эришаётгани унинг буюк аждодларимизга муносиб бўлишга интилиши ёки амалий фаолиятлардаги қобилияти билан изоҳланса, не ажаб.\nБиз кўп ҳолларда кўп жиддий мавзулар каби ўзимиздаги сиёсий маҳкумлар ҳақида ББC, Озодлик ёки Америка овози каби байналмилал ахборот манбаларидан маълумот оламиз.\nАммо юртимизда фаолият олиб бораётган баъзи сайтлар ҳам Акром Маликнинг тақдирига бефарқ эмас. Хусусан, sof.uz сайти у ҳақдаги янгиликларни 2017 йилдан буён эълон қилиб келади. Шунингдек, 2019 йилнинг май ойида human.uz сайтида журналист Муслим Мирзажонов Акром Малик билан видео интервю ўтказиш таклифини берган. Акром Малик бу таклифни қабул қилган, аммо рухсат Республика Ички ишлар вазирлиги Жазони ижро этиш бош бошқармасидан берилишини айтган. Human.uz сайтининг Республика Жазони ижро этиш бош бошқармасига Акром Малик билан видеосуҳбат ўтказиш масаласида рухсат сўраб қилган мурожаати қондирилмаган кўринади, бу борада бирор амалий иш бўлгани йўқ. Ва биз ҳамон Акром Малик ва бошқа сиёсий маҳкумлар ҳақида хориж сайтларидан билиб оляпмиз.\nҚамалганига роса уч йил тўлган Акром Маликка тез орада озодлик тилаб, мақолага нуқта қўямиз.\nАкром Маликнинг бир гуруҳ дўстлари\nҳибс олим Акром Малик маҳбус адабиётшунос тадқиқотчи\nРасул Кушербаев: Эртага болаларимга эгалик қилганим учун ҳам солиқ тўлашимга тўғри келадими? (видео)\n13.12 14:16 3441\nДХХ ҳарбий хизматчилари шахсларга нисбатан жисмоний куч ишлатишга ҳаққи борми?\n13.12 18:35 3416\nАлишер Қодиров: Ўзини ҳурмат қилган киши -50 даража совуқда 50 доллар тежаш учун узоқ йўлга автобусда чиқмайди\n14.12 14:10 2038\nИчки ишлар вазирининг ўринбосари раҳбарлардан «ноўрин ҳамда ҳақоратомуз гаплардан қочишлари»ни талаб қилди\n14.12 13:02 1830\nЎзбекистонда ғоялар касодга учрадими?\n14.12 21:27 1808\nШикоятлари қондирилмаётган Акром Маликнинг адвокатлари манзил-колония раҳбари билан учрашди\n4.12 07:37 986 Ўзбекистон\nУйғурлар муаммоси билан шуғулланаётган тадқиқотчи Ўзбекистонга киритилмади\n8.11 01:48 534 Ўзбекистон\nБиз кимнинг авлодимиз? “Инсониятнинг қисқача тарихи” асарига тақриз\n31.07 17:42 374 Колумнистлар\nОлий суд навоийшунос Акром Маликнинг шикоят аризасига эътибор қаратмади\n10.07 16:17 21 Ўзбекистон


Қудуққа қараб айтилган шеър\nЎзбекистон қаҳрамони, шоир Абдулла Ориповга\nҲурматли Абдулла ака, ушбу хатимда сизнинг бир вақтлар шов-шув билан ўқилган “Оломонга” деган шеърингиз ҳақида бугунги мулоҳазаларимни билдирмоқчиман. Шеър совет даврида ёзилди.\nОнгларимизда бўмба каби портлаш ҳосил қилди. Ҳар бир сўзи, ҳар бир сатри орқасида буюк шоир ва буюк шахсни кўриб, кўксимиз тоғдек юксалди.\nХалқ шеърни ҳам, муаллифини ҳам бошига кўтарди. Мана, орадан йиллар ўтди. Энди совет йўқ. Мамлакат мустақил бўлди. Бугун бу шеърингизни қайта ўқиб, ҳар бир сўзи, ҳар бир сатри орқасидан унинг муаллифини ‒ Абдулла Орипов шахсини ахтариб кўрдим.\n“Мустақиллик” шароитида мамлакатда кечган ва кечаётган, ўтган аср 37-йилларига ўхшаб кетадиган ҳолатларда шоир ўзини қандай тутди экан, сўзига ўзи содиқ қолдимикин, деб шахсингизга боққим келди.\nВа мен нималарни кўрмадим! Лекин мавзуга киришдан олдин бошимдан ўтган бир ҳодисани эсласам. 1999 йил эрта баҳори эди.\nҚўқонга Яйпан томондан кириб келишда темирйўл оша кўприк бор. Шу кўприкдан тушибоқ мени Давлат автомобиль назорати (ДАН) ходими тўхтатди. Ҳужжатларимни сўради. Бердим. Айбимни айтди – кўприк устида бир мошинани қувиб ўтибман, мумкин эмаскан.\nМошинам рақамини кўриб: “Меҳмонмисиз?” деб сўради. Жаримадан қутулиб қолишга бир илинж туғилди, лекин мен тўғрисини айтдим: “Ўзим асли шу ерликман, аммо ҳозир меҳмонман”, дедим.\n“Тошкентда қаерда ишлайсиз?” деб сўради худди йўл қўйган хатомга иш жойим ҳам шерикдай. “Шарқ юлдузи” журнали таҳририятида ишлардим, айтишимга тўғри келди. Биларкан. “Ҳалиям чиқяптими бу журнал?” деб сўраб қолди. “Ҳа”, дедим. Ҳужжатимни кўрсатдим.\nГувоҳномада “Шарқ юлдузи” ёзуви тепасига “Ўзбекистон Ёзувчилар уюшмаси” ёзуви битилган эди. Ўшани ўқиб туриб, бирдан: “Менга қаранг, раисларинг Абдулла Ориповми?!” деди қизиқишдан кўра кўпроқ дўққа ўхшаган оҳангда.\n“Ҳа, нимайди?” дейишим баробарида худди айблини ушлаганнамо қиёфада тирсагим тепароғидан тутиб, бир четга тортди. “Элнинг катта шоири… Бир пайтлар Абдулла Орипов деса, томдан ташлардим-а…\nКеча телевизорда аҳволини кўриб, ҳафсалам пир бўлди. Нима, ўзбек халқи молподамиди, минбарга чиқволиб, хў-ўшш, хў-ўшш, дейди?! Ўзиям роса ичиб олгани билиниб турибди.\nАлкаш бўпқолмаганми раисларинг?!” деди астойдил қайғуриб. “Узр, кечқурун телевизор кўрмаганидим”, дедим хижолатомуз.\n– Ҳа, майли, мана ҳужжатларингиз, қоидани бузмай юринг энди, – дея мени қўйиб юборди ва орқамдан: – Тошкентга борганингизда бир қизиқиб кўринг-а, халқни қириб юборишга фатво берворди-ку бу раисларинг!” деб қолди.\nТошкентга кела-келгунимча йўл мелисасининг гаплари ҳеч хаёлимдан кетмади. Нима бўлдийкин, дейман. Келасолиб суриштирдим. Ҳаммаси ойдинлашди: ДАН ходими айтган воқеа Ўзбекистон мамлакати саҳнасида машҳур “16 февраль” томошаси ўйналган кунлардан кейин “Санъат саройи”да уюштирилган бир тадбир чоғи юз берган экан.\nБу ёғи эсингизда бордир, Абдулла ака. Тафсилотини айтиб ўтиришимга ҳожат йўқ деб ўйлайман. Яна ким билади дейсиз, халқининг бошига катта кулфат тушиб турган бир кунда(!) бу кулфатнинг сабаб-оқибатларини муҳокама эттириш учун тўплатилган ўта жиддий бир йиғинга(!) маст ҳолда келган сиздай бир ҳожи шоир у кунларни эслайсизми, йўқми…\nЯхшиси, қисқагина эслатиб қўяқолай. Хуллас, 1999 йил февралининг 16-куни Тошкентнинг у ер-бу ерида беш-олтита бўмба пақ-пуқ этди. Ва бу пақ-пуқлар мамлакатда анчадан бери етилиб келаётган бўлғуси қақшатқич қирғин (репрессия)лардан дарак берди.\nТўғрироғи, ўша қирғинларнинг бошланғич нуқтаси (адабиётча айтилса, прологи) бўлди. “16 февраль” алоҳида таҳлилга лойиқ бўлганидан унга алоҳида мавзу ажратдим ва тафсилоти бундан олдинги бобда кечди.\nБу хатимда ҳаммасини такрорлаб бошингизни қотириб ўтирмайман ва асосий масалага – “Санъат саройи”даги машҳур йиғинга ва сизнинг “оташин” нутқингизга ўта қоламан.\nАйтишларича, сиз бу йиғинда, саллани опке деса каллани опкеладиган ташкилот бошлиғига қараб: “Хўш-ш, Зокиржон ака, булар нима истайди ўзи?! Энди улар билан муроса қилиб бўладими?! Уларни тарбия қилиб бўлмаса, Зокиржон ака, ҳаммасини отиб ташлаш керак! Нимага қараб ўтирибсиз, Зокиржон ака, отамизга қўл кўтарганларни аяб ўтирманг, ушланг, қаманг, отиб ташланг ҳаммасини!!!” деган маънода мастона жўшиб сўзлабсиз.\nМинбарга қўл билан бўлмаса-да, оғир-оғир сўзлар билан “мушт”лабсиз. Саройга ва теле теварагига тўпланганлар худди мол подасидай уларга роса “хўш-ш, хўш-ш”лаб, бутун халқимиз юзига аччиқ-аччиқ маломат тошларини отибсиз…\nБу ҳолингиз билан сиз бошқа кимсалардан (ўзингизнинг иборангиз билан айтганда, “оломон”дан) нима фарқингиз қолди?!\n16 февраль воқеалари моҳиятини “оломон” ўйламаса, сиз ўйлашингиз, “оломон”нинг ақли етмаса, сизнинг ақлингиз етиши, “оломон” билишга қизиқмаса, сиз билишга қизиқишингиз лозим эмасмиди?!\nСиз каби бир шоирни туғиб, эҳтиётлаб катта қилган, илм бериб мана шу даражаларга етиштирган, “16 февраль” томошасидан кейин эса “Энди нима бўларкин?” дея минг бир хавотирда титраб-қақшаб турган муштипар эл сиздай зиёли боласи оғзидан бошқача – ўзингизга, номингизга, шаънингизга ярашиқли бир СЎЗни кутган эди!\nАлбатта, одам камчиликдан холи эмас, ҳамма ҳам хато қилиши мумкин – 16 февраль пақ-пуқлари ортида нима ишлар борлигини кўп қатори сиз ҳам бирданига ажрата олмагандирсиз.\nЧунки ҳали пақ-пуқлар шовқини сўнмай, чанг-тўзонлари тўла босилмай туриб унинг тагидаги ва орқасидаги ишларга, яъни илдизига бирдан етиб бориш қийин, албатта.\nЛекин худди шу билмаслик одамни сергак торттириши, хавотирга солиши ва ҳе йўқ-бе йўқ “хўш-ш, хўш-ш”лаб халқ устига ташланиб қолишдан тийиши лозим эди.\nБунинг ўрнига, сал ўзингизни босиб, номингиз ва шаънингизга яраша мақомда туриб сўзлашингиз керак эди. Яъни, масалан: “Рустам ака Иноятов, Зокиржон ака Алматов, тўғри, жуда ёмон иш бўлди, ичимизда қандайдир қора кучлар борга ўхшайди, улар мустақил ватанимиз тинчини бузиш мақсадида жирканч бир иш қилишди, буни асло кечириб бўлмайди, бу қора ишларнинг чинакам айбдорларини топиш, муносиб жазосини бериш керак!\nБу қадар шафқатсизлик халқимизга хос эмас, бизнинг халқимиз бунақа ифлосликка бормайди, бу ерда бошқа гап борга ўхшаяпти, шунинг учун сизлардан айбдорни ахтаришда ниҳоятда эҳтиёт бўлишни, гуноҳсизлар жабр кўриб қолмаслиги учун воқеани чуқур ўрганиб чиқишни илтимос қиламан. Бундай оғир кунда биз Президентимиз ёнидамиз, биз сизларнинг ёнларингиздамиз!” десангиз ҳам бўларди, бизнингча.\nҲар ҳолда, қўқонлик ДАН ходими каби оддий-содда кишилардан таркиб топган, сизни туғиб, парваришлаб, катта шоир қилиб етиштирган ва бошига тож қилиб кўтарган халқ (оломон эмас!) миллат виждони бўлмиш адабиётнинг сиздай бир вакилидан кам деганда мана шунақа муносабатни кутган эди ва буни кутишга ҳақлидир ҳам!\nБунақа кир ишлар қай тариқа уюштирилишини ва оқибати нималарга олиб келишини яқин тарихдан жуда яхши биласиз. Чунки “халқлар отаси, улуғ ва меҳрибон” Исталин (Сталин) ўтган аср биринчи ярмида тарих саҳифаларига ўзининг “37-йиллар” фожиа асарини битар экан, ундан олдин “Кировга суиқасд”, “Дўхтирлар иши” каби “Иш”ларни катта режали қирғинларига бошланғич нуқта (пролог) қилиб олганини ўқигансиз, биласиз.\nАна ўша Исталин ҳар бир қатлиоми олдидан ё кетидан зовутларда, фабрикаларда, колхоз-совхозларда халқни (оломонни!) тўплашни яхши кўрар, ҳар бир қора ишига шу “халқи”дан фатво олар эди.\n“Халқ вакиллари” минбарларга чиқиб Ежов, Ягода, Берия, Вишинский (ўзимизда Апресян, Агабек(ян)ов) каби жаллодларга хитобан: “Меҳрибон Отамизга, жонажон партиямизга қарши чиққанлар халқ душманларидир! Қаманг! Сургун қилинг! Отинг! Қириб ташланг!” дея кўзлари қонга тўлиб шовқин-сурон кўтаришар, шу дамда у “халқ душманлари” қўлига тушса еб ташлагудай ваҳшат билан ҳайқиришар эди.\nҲолбуки, эртага ўзлари ҳам “халқ душмани” аталишлари мумкин эди!\nХалқимизнинг буюк шоирлари Эркин Воҳидов, Рауф Парфи ва сиз бутун ижодларингиз билан, айниқса, совет даврида – халқимиз мустамлака ҳолатида маддоҳ адабиётнинг, маддоҳ шеъриятнинг советча ялтироқ деворини тешиб, янгича фикрлашга гўё туйнук очиб бердиларингиз.\nКейинги авлод туйнукдан бу ёғида ҳам ҳаёт борлигини билиб, бу ҳаётда қувонч билан дард ҳамиша ёнма-ён яшашини кўриб вояга етди, эркинлик исташ руҳида тарбия топди, сизлар очган туйнукни янада кенгайтирди, очган йўлларингизни маромига етказди – буни халқимиз миннатдорлик ила эслайди.\nГарчи Рауф Парфи, Чўлпон Эргаш, Шавкат Раҳмон каби мустаҳкам эътиқодли шоирлардан фарқли ўлароқ, сиз совет давридаги анча-мунча шеърингизда коммунистик даврни ҳам тўлиб-тошиб куйлаган, “доҳий” Лелин шаънига чин юракдан мадҳиялар ўқиган бўлсангиз-да, миллий адабиётимиз чўққиси ҳисобланган айрим шеърларингиз миллат уйғонишига сабабчи бўлган, деб бемалол айтса бўлади.\nЯъни адабиётимиз қизил шиорлар йиғиндисидан иборат қуруқ шеъриятдан юрак қонига йўғрилган дардли шеъриятга айланишида сиз қўшган ҳиссани кўп қатори мен ҳам юксак қадрлайман ва лойиқ ўрнига қўйишга ҳаракат қиламан, жуда кўп шеърларингиз қаршисида доим икки қўлим кўксимдадир.\nАммо… Афсус, шеър бошқа, шоир бошқа экан! Адабиёт бошқа, ҳаёт бошқа экан! Сизнинг ижтимоий фаолиятингиз, шахс сифатида жамиятда ўзингизни тутишингиз шеърий ва адабий қозончларингизнинг тескариси бўлиб чиқди!\nАдолат тарозисига солиб, Ҳақиқат ўлчовларида ўлчаганда, шоирлик билан топган шарафли номингизни арбоб сифатида анча-мунча қорага бўяб қўйдингиз!\nАслида-ку, “Санъат саройи”даги у нутқингиз сизнинг аслингиздир. Сизни ёшликдан то шу кунгача таниганлар у нутқ оҳангига заррача ажабланмайди. Бундан бошқача бўлиши мумкин эмас, дейди-қўяди.\n60 ёшга тўлганингизда сизнинг мақтовингизда баландпарвоз қасида битган бир шоир укангиз ҳар нақаротда “Замонлар ўзгарди, сиз ўзгармадингиз!” деб қайта-қайта таъкидлаганида шу маънода тўғри айтган эди.\nЯъни 16 февраль воқеаларидан кейин “Санъат саройи”да сўзланган у нутқ йиллар давомида шаклланган ва ўзгармай келаётган феъл-ҳўйнинг мантиқий ҳосиласи эди, холос.\nАлбатта, халқ дардини кўриб туриш, доим ҳис этиб яшаш ва халққа қўшилиб куйиш жуда-жуда оғирдир. Балки шу оғир юкдан қочиш учун ҳам айрим туппа-тузук кишилар совет даврида ичкиликка берилиб кетгандир. Ҳушёрлик берадиган азобдан мастлик берадиган аллаловчи роҳат яхши-да!\nЛекин майхона ҳалол бошпана эмас, қўрқоқ ва кучсиз виждонлар қочиб бориб бекинадиган ҳаром бир овлоқдир. Бу овлоққа кириб кетган одам ўзининг теварагида юз бераётган адолатсизликларни, зулмни, ёлғончиликларни кўрмаётган-илғамаётганга солса ҳам, то виждони тўла ўлмаган экан, азобидан қочиб қутула олмайди. Ўзини алдагани қолади, холос.\nМастлик жуда нари борса вақтинча “ором” беради. Ундан кўра аччиқ ҳақиқатга очиқ кўз билан қараганга нима етсин! Ҳам шараф, ҳам чинакам зиёлига муносиб!\nҚайтанга ҳаром овлоқларга биқиниб олган маст кишининг аҳволи халқ дардига қўшилиб куйган ҳушёр кишининг аҳволидан оғир ва ачинарлидир, Абдулла ака, сиз адабиётда шеъри билан шараф қозонган озчиликнинг биттасисиз! Улуғ шоирсиз! Шахсий ўрнагингиз ҳам шу шарафингизга муносиб бўлса эди, деган укаларча орзуда ушбуларни ёзмоқдаман.\nБиласиз, ижодкор нафақат ижоди, балки ҳаётда тутган ўрни билан ҳам халқ орасида адабиётнинг обрўйини юксалтириши, миллатнинг виждони бўлишдек шарафга эриштириши мумкин. Аммо айни чоқда юксак обрўни кетказиб қўйиши ва миллатнинг виждони бўлишдек юксакликдан ўткинчи ва ёлғон сиёсатнинг малайи бўлишдек тубанга тушириб қўйиши ҳам мумкин. Шунисидан Аллоҳ сақласин.\nМашраб осилганда қаёқда эдинг? Чўлпон отилганда қаёқда эдинг? Суриштирганмидинг Қодирийни ё, Қалқон бўлганмидинг келганда бало? Ҳукмлар ўқилур сенинг номингдан, Тарихлар тўқилур сенинг номингдан. Нимасан? Қандайин сеҳрли кучсан? Нечун томошага бунчалар ўчсан? Қаршингда ҳасратли ўйга толаман, Қачон халқ бўласан, эй, сен – оломон?! (1980)\nОдамлар орасига ёйдик, майдонларда овозимизни баралла қўйиб ўқидик – “оломон”дан халқ ясамоқчи бўлдик ўзимизча. Мана, орадан ҳеч қанча вақт ўтмади. Орзиқиб кутганимиз мустақиллик… ўрнига келган “музтар қуллик”нинг мазасини ҳам озми-кўпми татиган бўлдик.\nШу қисқа вақт ичида етмиш йил совет даврида кўрган ва кўрмаган кўргиликларни ҳам кўриб улгурдик. Феъл-ҳўйларнинг товланишларини, ижодкорларнинг эврилишларини кўрдик. Ҳаётга, мустақилликка муносабатларимиз ўзгарди.\nБугун энди сизнинг ушбу “Оломонга” шеърингиз ҳам бошқа қирралари билан ўртага чиқди. Ўқисак, бошқача таъсир оладиган бўлдик.\nРоса ўйлаб, роса синчиклаб қулоқ солинса, айниқса, сизнинг шахсиятингиз ва ижтимоий фаолиятингиз ‒ кейинги йигирма йил ичида ўзингизни қандай тутганингиз қиррасидан боқилса, сиртдан ижтимоий адолатни куйлаган бўлиб кўринувчи бу шеър сатрлари остидан кўнгилларни ғаш қиладиган оҳанглар туйила бошлади…\nҲа, шеърда шўрлик оддий халққа жуда оғир айб қўйилган, таъна-маломатда чегарадан чиқиб кетилган экан, натижада сатрлар сўнггидаги ҳар бир сўроқ аломати орадан ҳеч қанча ўтмай ўз бошингизга камида ўнтадан тўқмоқ бўлиб қайтяпти. Тарих сиздан ўчини ола бошлади.\nСиз “Машраб осилганда қаёқда эдинг?” деб халқингизни сўроққа тутар экансиз, замонлар ичра ҳар хил маломатлар эшитавериб бўйинлари эгилиб кетган бу шўрлик халқ ерга боқиб: “Муҳаммад Солиҳ юртдан қувилганида, орқасидан бир неча марта суиқасдлар уюштирилганида, Эмин Усмон сохта айбномалар ила икки бор қамалганида ва охири қамоқдан ўлиги чиққанида, Ёдгор Обид севган Ватанидан чиқиб кетишга мажбур бўлганида, Мамадали Маҳмуд бир кишига дўстлигини очиқ айтгани ва бу дўстлигидан қайтмагани учунгина зиндонда узоқ вақт ушлаб турилганида, Гулчеҳра Нуруллаева сиёсатга сал бошқачароқ муносабатда бўлгани учун нафақат ижтимоий ҳаётдан, балки адабиёт даргоҳидан ҳам бир четга суриб қўйилганида, дин уламолари – имом Абдували қори ва Абдулла Ўта куппа-кундузи ўғирлаб кетилиб, қаерлардадир гумдон қилиб юборилганида, имом Муҳаммад Ражаб қайтиб чиқмас қилиб қамоққа тиқилганида (ўн бир йилга ҳукм қилиниб, яқин йигирма йилдан бери ҳануз зиндонда! ‒ Н.М.Р.)… бу ишларни сен кўриб ўзингни кўрмаганга солиб бугун қаерда турган бўлсанг, биз манглайи шўрлар ҳам машъум 37-йиллари худди шунақа ерда турган эдик, эй шоир Абдулла болам…”, дер эди гўё.\nСиз: “Лорка (Чўлпон) отилганда қаёқда эдинг?” деб халққа дағдаға қилар экансиз, бунақа зуғумларни кўравериб эзилган, аммо донолигини йўқотмаган халқим аламли нигоҳлари ила яна ер чизиб:\n“Ўн минглаб мўмин-мусулмон ватандош сохта айбномалар ила қамоққа тиқилиб, туби кўринмас зиндонлардан юзлаби ўлиб чиққанида, йигирма йилдан бери юз минглаб мусулмон ёш-яланг таъқиб ва тазйиққа учраб омонат кун кечираётганида… сен қайси кавакка биқиниб кириб кетган бўлсанг, оддий тирикчиликдан ва сен каби улуғларни туғиб вояга етказиб беришдан бошқа ташвиши бўлмаган биз шўрликлар ҳам машъум 37-йиллари ўшанақа кавакдан пана топган эдик, эй ақли ҳамма нарсага етгувчи буюк Абдулла болам…”, деяётгандай бўлади.\nСиз: “Суриштирганмидинг Қодирийни ё?” деб ўзингизни ҳақиқатни суриштирувчи қилиб кўрсатар экансиз, Абдулла Қодирийнинг асарларини кечалари жинчироқларда ўқиб, болаларига унинг руҳини етказган ва кўп ҳолларда уйидан ўша Қодирийнинг арабча имлода битилган бор-йўғи битта асари чиққани учунгина қон қусишга мажбур қилинган чорасиз халқим зулм товони тагида чирпанаркан: “Биз-ку оддий одаммиз, теварагимизда нималар бўлаётганини у замонларда суриштиришга кўп ҳам онгимиз етмагандир, аммо сен, эй дунёнинг тубига етган, ҳатто бутун бошли халқни оломонга чиқазиб ўзидан бошқага писандсиз бўлиб қолган арбоб Абдулла болам, сен нима қилдинг?\nМустамлака билан “мустақиллик”нинг фарқига бора олмаётган, янги даврнинг бутун жабр-ситамларини йигирма йилдан бери қадоқ елкасида кўтариб келаётган муштипар халқингнинг аҳволини бир марта суриштирдингми сен? Қўлинг “мустақиллик меъмори”га қасида битишдан бўшаган дамларда миллатингнинг бугун тушиб қолган ва келажакда тушиши мумкин бўлган аҳволини ўргандингми ҳеч?! Ахир сен сиёсатчи эмас, адабиётчисан-ку! Адабиёт миллатнинг виждони сифатида доим ва асосан ҳақ ва халқ томонида бўлиши керак эмасмиди?!” деяётгани тайин.\nЯна бу муштипар, эзик халқим “оломон” деган ҳақоратга чидай олмай аламдан бундайлар дейди: “Ўзинг у шум 37-йиллардан анча олислаб олиб: “Қалқон бўлганмидинг келганда бало?” деб бошимизга оғир тўқмоқ солибсан.\nСен Исталин бобо қирғинлари чоғи ҳар хонадондан камида бир кишисини йўқотган ота-боболарингни айблаяпсанми? У оғир замонларда, бало ҳамманинг бошига ёғилиб турганида биз тушунмаган бўлсак-да, тушунган сен каби зиёлилар ҳам сичқоннинг инини минг тангага сотиб олишга тайёр бўлиб қолганини наҳот билмасанг?! Ўлганнинг устига тепишинг нимаси, Абдуллажон болам?!\nШундоқ ҳам хўрланганларимиз, топталганларимиз етмасмиди?! Айбимиз у оғир йиллари яшаганимизми? Мана, сен “мустамлакачилик” деб номланмиш у замонларни ҳам, “мустақиллик” деб улуғланаётган бу замонларни ҳам кўрдинг, кўряпсан.\nАммо ёзган асарларингга қаралса, ўтган замонни ҳам, бу замонни ҳам бирдай “дориломон кунлар”, “бахтиёр дамлар” деб куйлаб келяпсан. Ўтган замоннинг раҳбар ташкилотини “Нажот қалъаси” деб улуғлаган бўлсанг, бу замоннинг раҳбар шахсига “Сарбон”, “Юрт эгаси” ва ҳоказолар деб санолар ўқияпсан.\nҚайси сўзингга ишонайлик: у даврга тўқиган мадҳияларинг рост бўлса, бу замонники ёлғон, бу замондаги мадҳиянг рост бўлса, илгариги гапларинг ёлғон.\nЎзингнинг ҳолинг бундай бўлгани ҳолда қандай қилиб биздан адолатсизликларга қалқон бўлишимизни истайсан?! Хўп, “халқлар отаси, улуғ ва меҳрибон” Исталин бобо қатлиомига биз ношуд халқ ҳеч тўсқинлик қила олмай, “томошага ўч” бўлиб тургандирмиз. Сен-чи?! Сен бугунги Исломқул бобонинг қайси адолатсизлигига қалқон бўлдинг? Алдамчи сайловлар ўтказилганида“Етар!” деб чиқдингми? Мухолиф ижодкорларга туҳматлар, сиёсий айблар тақалганида “Ундай эмас!” дея олдингми?\nИжод аҳлидан бир-иккиталари сиёсий босим остида телевизор орқали элнинг катта бир шоирини азбаройи сиёсатга аралашгани учун… сиёсатчи сифатидагина эмас, шоир сифатида ҳам инкор этганида сен ёзувчи ва шоирларнинг дарғаси ўлароқ “Ҳўв, ҳамкасабалар, ҳар нарса десаларинг ҳам шоирлигига тил текизманглар, бу қадар тубанлашманглар!” деб уларнинг оғзига урдингми?\nТаниқли ёзувчи Эмин Усмон ҳақсиз қамалганида бу бедодликка қарши кўксингни қалқон қилиб туриб бердингми? Иккинчи бор қамалиб, қамоқдан ўлиги чиққанида-чи… ҳеч йўқ жанозасига бордингми?\nАксинча, бу аянчли хабар дунёга тарқалганида чет радиолардан бирининг мухбири сенга қўнғироқ қилиб бу воқеани шарҳлашингни сўраганида нима деб жавоб берганинг ҳартугул эсингдадир: “Ҳа, энди… Эмин Усмон ўзи Ёзувчилар уюшмасига келмай қўйган… алоқасини узган эди…”, деган маънода чайналган эдинг.\nБир инсон, бир адиб қамоқда шубҳали тарзда ўлиб кетяпти, адибларнинг дарғаси ўлароқ сенинг муносабатингни қара! Заррача ачиниш йўқ. Аксинча, ўлганнинг устига чиқиб тепкиладинг гўё.\nЎшанда бу қўрқоқлигинг ва иккиюзламачилигингдан биз оддий қора халқ хижолатлар бўлиб кетганмиз. Ишонган тоғимиздан бу хил муносабатни кўриб, ер ёрилсаю ер остига кириб кетсак, деганмиз!\nЁки яна: халқимизнинг тўқсон фоизи мўмин-мусулмон бўлгани ҳолда йигирма йилдан бери юртимизда Ислом динига қарши уруш очилди, минглаб, ўн минглаб ватандош дини учун қамоқда ётибди, кўплари ҳатто зиндонларда ўлиб кетди, шу элнинг маънавий йўлбошчиларидан бири бўлмиш сенинг қайси бир тукинг титради?\nЁ намоз ўқийдиган, рўмол ўрайдиган, маст қилувчи ичкиликни ҳаром дейдиган, болаларига эгри билан тўғрини ажратиб танитишни хоҳлаган, айби эътиқоди бўлган ўғил-қизларимиз сен учун ҳақсиз қамалса ҳам, ўлдириб юборилса ҳам бўлаверадиган қадрсиз, қийматсиз борлиқларми?\nНаҳот ачинмайсан? Ё уларнинг ёнини олсанг, суриштирсанг, қалқон бўлсанг, обрў-мартабанг кетиб қоладими?\n2005 йили 13 май куни инсонлик ҳақ-ҳуқуқини талаб қилиб майдонга чиққан минглаб андижонликни – эркагу аёл демасдан, ёшу қари демасдан, ҳатто мурғак гўдакларни шафқатсизларча отиб ташлашга буйруқ берилганида нимага ўртага қалқон бўлиб отилиб чиқмадинг?!\nСиёсат уларнинг барчасини ёппасига жиноятчи деб атаган бўлса, ҳамма ёппасига жиноятчи бўлиши мумкин эмас(!)лигини миллатнинг виждони бўлмиш адабиёт дарғаси сифатида сен жуда яхши билар эдинг-ку! Билмасанг, билишинг лозим эди-ку?! Бизларни “оломон” деб ҳақоратлаб тилимизни қичитиб нима қиласан, эй буюк шоир Абдуллажон болам?!\nАйтганча, кучишлатар идораларни миллатига қарши олакишлаб, юксак минбардан… теле орқали… ўттиз милёнли халқ (оломон эмас!) кўзи ўнгида… “Қаманг! Отинг! Қиринг!” деб турган сендай бир шафқатсиз боламиз халқни зулмлардан қўрийди, адолатсизликларга қарши қалқон бўлади, деб кутишнинг ўзи хато.\nСен мустамлака шароитида ҳам кўпроқ ўзингни ўйладинг, халққа қалқон бўлмадинг, халқни ташлаб, “Нажот қалъаси”га сиғиндинг, ҳозирги “мустақиллик” шароитида ҳам фақат ўзингни ва бола-чақангни ўйлаяпсан, қалқон бўла олмаяпсан, шу кетишинг бўлса, бундан кейин ҳам қалқон бўлмайсан, бўла олмайсан.\nҚалқон бўлиш не, бугун ўзингни тутишингдан билиниб турибди: худди 37-йиллар Ойбек, Ғафур Ғулом, Абдулла Қаҳҳор каби ёзувчилар буюк адибимиз Абдулла Қодирий гўрга киришига сабабчи бўлгани сингари, сен ҳам ҳеч иккиланмасдан уларнинг ишини такрорлайверасан.\nБўлмаса, Ойбек ҳам, Ғафур Ғулом ҳам, Абдулла Қаҳҳор ҳам ҳазилакам адиблар, ҳазилакам шахслар эмасди! Сендан баланд бўлсалар баланд эдилар, асло кам эмасдилар. Аммо истеъдодлари уларни нозик паллаларда мард сифатида асраб қололмади!\nНачора, юксак истеъдоднинг ўзи шахсни бутун қилиб бера олмас экан. Энди, инсофинг бўлса, ўзинг айт: томошага ўч бизлар эканмизми ёки йигирма йилдан бериги ҳамма томошани ютоқиб кўриб келаётган, адолатсизликларга қарши ғинг дейиш тугул, аксинча, зулм кучайгани сари золимнинг ҳар бир ҳаракати ва сўзини олқишлаб турган сен ўчмисан?!\nАна шунақа, болам, пичоқни олдин ўзингга ур, оғримаса бировга ур. Биз сен назарда тутган маънодаги оломон эмасмиз, оддий одамлардан ташкил топган халқмиз.\nАқллиларимиз, кучлиларимиз, бошлиқларимиз бизни қаёққа еталаса, кетаверамиз. Хоҳласанг ҳам, хоҳламасанг ҳам етовга муҳтожмиз.\nҲозиргача шундай бўлиб келди, бундан кейин ҳам шунақа бўлади. Бизни тўғри йўлларга бошласин деб Оллоҳ ичимиздан сенга ўхшаганларни етиштиради.\nСен елкангдаги вазифани бажармай, аксинча, тескари томонларга еталаб кетаётган бўлсанг, бизда нима айб?! Иссиқ хоналарда, юмшоқ оромкурсиларда, халқдан ажралиб олиб, сени етиштирган ва бошига кўтарган халқни маломат қилиш, “Қаёқда эдинг?.. Нимага қалқон бўлмадинг?.. Одам эмассан, оломонсан сен!” деб ерга пийпалаш осон!..” …демайдими? Деса, ҳақ бўлмайдими?!\nАлбатта, халқнинг бу каби ҳақли маломатлари сизга ҳам, айрим мухлисларингизга ҳам оғир ботар, “Бунчалик эмас-да энди!” деб эътироз билдиришар.\n“Ўзига эмас, сўзига қаранг! Абдулла Орипов сўзи (шеъри) билан тарихда қолади!” дейишар. Аммо қачондан бери ўлчовларимиз бузилди?! Қачондан бери ўзи бошқа-сўзи бошқалик ижобий баҳоланадиган бўлиб қолди?!\nСиз ва мухлисларингиз Алишер Навоийни ўзи бошқа эди, сўзи бошқа эди, дея оласизларми?! Ким Заҳириддин Муҳаммад Бобурни, Машрабни, Огаҳийни… ўзи бошқа, сўзи бошқа дея олади?! Бошда пайғамбаримиз Муҳаммад (соллаллоҳу алайҳи ва саллам) ўлароқ барча саҳобалар, улардан кейингилар, буюк олимлар, адиблар, барча улуғларимиз нимага бундай мартабага эришганлар? Албатта, сўзлари билан ўзлари бир бўлгани учун!\nАкс ҳолда мусулмон халқимиз уларни бунчалик қадрламас эди. Чунки ижобийликнинг ўлчови битта ва у ўзгармайди ‒ киши сўзи билан ўзи бир бўлсин! Бундай юксак ҳолат жуда озчиликка насиб этса-да, халқ шундайларни излаб топади, шундайларга эргашади ва керак бўлса бошига кўтаради!\nҲа, Абдулла ака, сиз улкан шоирсиз. Балки шахсингиз ҳам истеъдодингиз даражасида эканми-йўқлигини синаб кўриш учун Аллоҳ 37-йиллардагига ўхшаш жабр-зулмларни “мустақиллик” замонида қайтадан халқимиз бошига атай юборгандир.\nБир пайтлар ўйламай халққа қарата отган оғир маломат тошлари эвазига ўшандай кунларни бу бандам ҳам бир яшаб кўрсин-чи, ўзини қандай тутаркин, деб сизни бу жабр-зулмларга гувоҳ қилгандир.\nЧунки Аллоҳ таоло ҳеч бир ишни ҳикматсиз қилмайди. Ва сиз кўплар қатори бу имтиҳондан ўта олмадингиз – ўзингиз маломат қилган ўша “томошага ўч” оломоннинг биттасига айланиб қолдингиз! Сизни йигирма йилдан бери мамлакатда юз бераётган шунча салбий ишлардан хабарсиз эди, билмасди деб бўлмайди, албатта.\nИкки ҳолатдан бири: ё ҳамма ишни кўриб-билиб туриб ўзингизни кўрмаган-билмаганга солиб яшаяпсиз, ёки виждонни кўрпача қатига яшириб, мастона томоша қилиб ўтирибсиз!\nАфсусланарли тахминимизча, бу ерда иккала “ё” ҳам тўғри. Халқимиз олдингизга ва маънавиятимизнинг сиз каби дарғалари олдига масалани шу тарз кўндаланг қўйишга, юксак талаблар билан шунақа оғир сўзларни айтишга, сиздан ва маънавиятимизнинг сиз каби дарғаларидан бу саволларга қониқарли жавоб кутишга ҳақлидир.\nБир пайтлар халқ томон ирғитган маломат тошларингиз айланиб-ўгирилиб келиб бугун бу тарзда ўзингизга қайта бошлаган бўлса, энди уни истеъдодингиз ва шоирлик мартабангиз даражасида муносиб қаршилашга, кўксингизни мардларча тутиб беришга мажбурсиз!\nЧунки, яна қайтараман, сиз катта шоирсиз! Ўрни келиб қолди, ўтган асрнинг бугунгидай талотўпли даврларида СССР ёзувчилари дарғаси Максим Горкий ўзини қандай тутганини бир қур эсласак.\nПролетар диктатураси қиличини яланғочлаб, тўғри билан эгрини, дўст билан душманни ажратмай ялпи қатағонга киришган паллалар. Максим Горкий бутун дунё ишчи-деҳқонлари доҳийси, “халқлар отаси” Иосиф Исталиннинг ҳам, Бош сиёсий бошқарма бўлими (ОГПУ) бошлиғи Ягоданинг ҳам содиқ дўсти, пролетарча ғоя қон-қонига сингиб кетган бир инсон ўлароқ, 30-йиллар бошларида “зараркунанда инженерлар”га қарши бошлатилган “Шахта иши” ва “Промпартия иши” номидаги ялпи қама-қамаларни жон-жон деб қўллаб-қувватлаган эди.\nҲатто “промпартиячилар”га юмшоқроқ ҳукм чиққанидан норозиланиб Ягодага атай гина хати йўллаганини ҳам биламиз. Аммо шунга қарамай, ҳар ҳолда катта бир ёзувчи ва зиёли эмасми, айрим адибларни, ҳатто ўзи шахсан ёқтирмаган ижодкорларни ҳам диктатуранинг қаттиқ қаҳридан сақлаб қолган.\nИккита мисол келтираман. Мана унинг Исталинга ёзган бир хатидан парча: “Булгаков мне «не брат, не сват», защищат его я не имею ни малейшей охоты. Но – он талантливый литератор, а таких у нас – не очень много… В данном случае я за то, чтоб перевоспитать. Это – легко”.\n(Яъни қамаманг, ўлдирманг, қайта тарбиялаган яхши, деяпти.)\nШунингдек, ўзи шаънига танқидий фикр билдирганларга давлат тазйиқ ўтказаётганини эшитиб, Италиянинг Соренто шаҳридан Исталинга ёзган хатида ашаддий танқидчиларини ҳам ҳимоя қилади: “Но «брань на вороту не виснет», мне она жить не мешает, а в работе – поощряет. Человек я, как Вы знаете, беспартийный, значит: все, что по моему адресу, – партию и руководящих членов ее не задевает. Пускай ругаются… Так что не наказывайте ругателей, Иосиф Виссарионович, очень прошу Вас”, дейди.\nНочорлик билан бўлса-да, қўлидан келганини қилганига эътибор беринг! Ҳолбуки, у қип-қизил пролетар ёзувчиси эди! Бу икки мисол сизга кичкинагина эскартишдир…\nУзр, халқимиз ҳар замон улуғ-улуғ шоирларни туғиб-етиштириб бериб тургани билан ўзи тўпори, жайдари, содда бир халқдир. Ёппасига шоир бўлмаса-да, ёппасига оғзаки ижод билан шуғулланиб туради.\n“Оломонга” шеърингизга ҳам оғзаки ўхшатма тўқибди. Ўзи сингари тўпори, жайдари, содда. Эркаклар қудуқлар бошида, аёллар бешиклар устида минғирлаб айтиб юрганмиш. Қофияси йўқ ҳисоби, туроғи тумтароқ, ичкию ташқи оҳанглари ҳам шунга яраша. Яъни бадиияти сизникидай даражага ета олмайди, албатта. Лекин ўқиб, нималарнидир англаса бўлади:\n“Муҳаммад Солиҳ қувилганида қаёқда эдинг?\nМамадали Маҳмуд қамалганида қаёқда эдинг?\nЗиндондан ўлиги чиқди, ачиндингми Эмин Усмонга?\nҚалқон бўлолдингми диндорлар бошига келганда бало?\n“Нималар бўляпти ўзи?!” деб сўрадингми ҳеч?\nЁ ватан ва миллат тақдири сенга ҳечми, ҳеч?!\nАндижон қонга ботди… ғинг демайсан? Айт, нечун томошага бунчалар ўчсан?\nҲукмлар ўқилур фатвоинг ила, парвоинг йўқ!\nТарихлар битилур мадҳиянг каби, савдоинг йўқ!\nҚаршингда ҳасратли ўйга толаман ҳориб: Қачон одам бўласан, эй Абдулла Ориф?!\n(“Бу кунлар” китобидан, 2016 йил)\ndata-title="Қудуққа қараб айтилган шеър" data-description="<!-- wp:paragraph --> <p><em><strong>Ўзбекистон қаҳрамони, шоир Абдулла Ориповга</strong></em></p> <!-- /wp:paragraph --> <!-- wp:paragraph --> <p><em>Нимасан? Қандайин сеҳрли кучсан?<br />Нечун томошага бунчалар ўчсан?</em></p> <!-- /wp:paragraph ..." data-image="https://eltuz.com/wp-content/uploads/2016/03/rasm912.jpg" data-url="https://eltuz.com/asosiy-mavzular/211615/" data-services="facebook,odnoklassniki,twitter,telegram" data-counter="ig">\nКаттақўрғонда милиция капитанининг аёл кишини қип ялонғоч қилган ҳолда таҳқирлагани ўзбек жамиятида жуда катта шов-шувга сабаб бўлди. Каримберди Тўрамурод ...\n«Алвидo, Жаслиқ!» 13-қисм\n“Учинчи зарбада оғриқдан, бошқа оғриқларга қараганда “фарқли” оғриқдан “воҳ!” дея ўрнимдан сакраб турганимни ўзим ҳам сезмай қоламан. Бу сафарги ...


Бухоролик журналист Обид Шабановнинг “Озодлик” мухбирига айтишича, портлаш 22 июнь куни соат тахминан 10 яримларда содир бўлган. “Бухоронефтгаз” корхонасига қарашли биринчи колонна омборхонаси орқасида жойлашган газ тақсимлаш қурилмаси бошқа жойга кўчирилаётганда қурилиш анжомлари сақланадиган хонада йиғилиб қолган газ портлаб кетган. Натижада ишчи Жаҳонгир Шарипов воқеа жойидаёқ ҳалок бўлган. Таналари турли даражада куйган уч киши шифохонага ётқизилган. Сўнгги маълумотларга қараганда, улардан бири Ҳикмат Ҳамроев вафот этган. Қолган икки кишининг ҳам аҳволи оғир. Ишчилардан бири танасининг 75 фоизи куйгани айтилмоқда.\nКогон шаҳри ҳокими Мурод Худоёровнинг таъкидлашича, газ тақсимлаш қурилмасини кўчириш пайтида пайвандловчилар эҳтиётсизликка йўл қўйган. Портлаш пайвандлаш пайтида учқун чиқиши оқибатида содир бўлган. Айни пайтда фалокат сабабларини ўрганиш учун махсус комиссия иш олиб бормоқда. Бир ҳафталардан сўнг ҳалокатнинг аниқ тафсилотлари маълум қилинади.\nКогон шаҳри прокурори Қодир Низомов мазкур портлаш юзасидан тергов олиб борилаётгани, у ишлаб чиқаришга оид фалокат эканини маълум қилди. Прокурорнинг билдиришича, бу портлаш террорчилик хатти-ҳаракатлари оқибатида содир бўлмаган.


Яна 20 мамлакат фуқаролари Ўзбекистонга визасиз келади\nЭрдоған Туркия қўшинларини Суриядан олиб чиқиш учун шарт қўйди \n2020 йилнинг 1 январидан яна 20 та давлат фуқаролари Ўзбекистонга визасиз келиши мумкин бўлади. Аксарияти Лотин Америкасида жойлашган бу давлатларнинг рўйҳати Шавкат Мирзиёев томонидан 13 августда имзоланган “Ўзбекистон Республикасида туризм соҳасини янада ривожлантириш чора-тадбирлари тўғрисида”ги фармонда кўрсатиб ўтилган.\nЭнди Ўзбекистон ўз виза режимининг либераллиги бўйича собиқ СССРда Грузиядан кейин иккинчи ўринга чиқиб олди. Шу билан фуқаролари Ўзбекистонга визасиз келиши мумкин бўлган давлатлар сони 85га етди. Яна 77 давлат фуқаролари электрон виза олиб келиши мумкин. 101 давлат фуқаролари транзит орқали Ўзбекистонда 5 кунгача қолиши мумкин.\nҚуйидаги давлатларнинг фуқаролари Ўзбекистонга келиб-кетиши учун 2020 йилнинг 1 мартидан бошлаб 30 кунга визасиз тартиб жорий этилмоқда:\nСент-Винсент ва Гренадина\nБагам ороллари Иттифоқи\nКиритилди: 18:25 13.08.2019. Ўқилди: 1375 марта. Фикрлар сони: 0 та.


Хоразмда расмини тарқатиш билан қўрқитиб, қиздан қарийб 16 миллион сўмни олаётган йигит жиноят устида ушланди - Darakchi\nХоразмда расмини тарқатиш билан қўрқитиб, қиздан қарийб 16 миллион сўмни олаётган йигит жиноят устида ушланди\nЖИНОЯТ 25.06.2020, 14:29\nУрганч туманида яшовчи М.А. исмли аёл 2020 йил 24 июнь куни Хоразм вилояти ИИБ бошлиғи номига ариза билан мурожаат қилиб, ўзининг аризасида, 1998 йилда туғилган қизининг интим расмларини қўлга киритган, Урганч туманида яшовчи 1990 йилда туғилган фуқаро Ш.Р. ижтимоий тармоқлар орқали ушбу расмларни тарқатиб юбориш билан таҳдид қилиб, шу пайтгача 9 600 000 сўм миқдорида пул ва қимматбаҳо уяли телефонини олган бўлсада, яна 15 860 000 сўм миқдоридаги пулни товламачилик йўли билан талаб қилаётганлигини маълум қилиб, ушбу шахсга нисбатан қонуний чора кўришни сўраган.\nМазкур мурожаатни ўрганиш учун Хоразм вилояти ИИБ ЖҚБ Иқтисодий жиноятларга қарши курашиш бўлими ходимлари томонидан ўтказилган тезкор тадбир жараёнида Ш.Р. талаб қилинган суммадаги пулни олаётган пайтда ашёвий далиллар билан қўлга олинди.\nЙигитлик ғурурини унутиб, аёлларга нисбатан товламачилик қилган ушбу шахсга нисбатан Бош прокуратура ҳузуридаги Иқтисодий жиноятларга қарши курашиш департаменти Хоразм вилояти бошқармаси томонидан терговга қадар текширув ҳаракатлари олиб борилмоқда.


2021 йилнинг 9 ойи якунлари учун тўлов баланси жорий операциялар ҳисобининг дастлабки кўрсаткичлари - Ўзбекистон Республикаси Марказий банки\nЯнгиланган сана: 20 Окт 2021, 12:00\nМарказий банк томонидан 2021 йилнинг 9 ойи якунлари бўйича тўлов баланси жорий операциялари ҳисобининг дастлабки кўрсаткичлари тайёрланди.\nДастлабки ҳисоб-китобларга кўра, тўлов балансининг жорий операциялар ҳисоби дефицити 5,3 млрд. долларни ташкил этди.\nБунда, савдо баланси (товарлар ва хизматлар) манфий сальдоси (10,1 млрд. доллар), бирламчи ва иккиламчи даромадларнинг ижобий сальдоси (4,8 млрд. доллар) ҳисобига қисман қопланди.\nЖорий йилнинг 9 ойи якунлари бўйича жами товарлар экспорти 8,1 млрд. долларни ташкил этди. Бунда, экспорт (номонетар олтин ҳисобга олинмаган ҳолда) ўтган йилнинг мос даврига нисбатан 36 фоизга ёки 1,8 млрд. долларга ошиб 6,7 млрд. долларни ташкил этди. Товарлар экспортининг асосий қисмини “текстиль ва текстиль маҳсулотлари” – 2,3 млрд. доллар (ўтган йилнинг мос даврида 1,5 млрд. доллар), “қимматбаҳо металлар ва тошлар” – 1,7 млрд. доллар (ўтган йилнинг мос даврида 5,9 млрд. доллар), “қимматбаҳо бўлмаган металлар ва улардан буюмлар” – 1,2 млрд. доллар (ўтган йилнинг мос даврида 773,8 млн. доллар) товар гуруҳлари ташкил этди.\nХизматлар экспорти ўтган йилнинг мос даврига нисбатан 25 фоизга ёки 322 млн. долларга ошиб 1,6 млрд. долларни ташкил этди. Бунда дунёда пандемия билан боғлиқ чекловлар жорий йилда аста секинлик билан юмшатилиши хизматларнинг савдо айланмаси кўпайишига сабаб бўлмоқда.\nТоварлар импорти 16,5 млрд. долларни ташкил этиб, ўтган йилнинг мос даврига нисбатан 21 фоиз ёки 2,9 млрд. долларга ошди. Товарлар импортининг асосий қисмини “машиналар, ускуналар, механизмлар” – 4,7 млрд. доллар (ўтган йилнинг мос даврида 4,4 млрд. доллар), “қимматбаҳо бўлмаган металлар ва улардан буюмлар” – 2,3 млрд. доллар (ўтган йилнинг мос даврида 1,8 млрд. доллар), “кимё саноати маҳсулотлари” – 2,1 млрд. доллар (ўтган йилнинг мос даврида 1,7 млрд. доллар) ва “ер усти, ҳаво ва сув транспорти воситалари” – 2,1 млрд. доллар (ўтган йилнинг мос даврида 1,6 млрд. доллар) товар гуруҳлари ташкил этди.\nХизматлар импорти ўтган йилнинг мос даврига нисбатан 31 фоиз ёки 794 млн. долларга ошиб 3,3 млрд. долларни ташкил этди. Бунда, хизматлар импорти тузилмасида 2020 йилнинг 9 ойлигига нисбатан транспорт хизматлари 435 млн. долларга ўсиб, “сафарлар” компонентида ҳам 276 млн. долларга ўсиш кузатилди.\nБирламчи даромадларнинг сальдоси 218 млн. доллар миқдорида ижобий бўлиб шаклланди. Бунда, пандемия билан боғлиқ чекловлар юмшатилиши қисқа муддатли ишчиларнинг сони кўпайишига олиб келган бўлса, харажатлар қисмида эса жалб қилинган қарзларга ҳисобланган фоизлар ва тўғридан-тўғри инвесторлар даромадлари ўтган йилга нисбатан ўсиши кузатилмоқда.\nИккиламчи даромадларнинг ижобий салъдоси 4,6 млрд. долларни ташкил этиб, ўтган йилнинг мос даврига нисбатан 26 фоиз ёки 949 млн. долларга ўсиши кузатилди.\nЎзбекистоннинг 2021 йилнинг 9 ойи якунлари учун тўлов баланси, халқаро инвестицион позицияси ва ташқи қарзи кўрсаткичларининг ҳисоботи фойдаланувчиларга 2021 йилнинг декабрь ойида тақдим қилинади.\n Дастлабки кўрсаткичлар тезкор маълумотлар ва экспертлик баҳолашлар асосида тузилганлиги сабабли улар якуний маълумотлар билан фарқ қилиши мумкин.


Ҳаёт сарчашмаси: она сутининг афзалликлари | soglom.uz\nҲаёт сарчашмаси: она сутининг афзалликлари\nЯнги туғилган боланинг ўсиши учун оғиз сути жуда зарур. Чунки мурғак организмнинг туғилганидан кейинги дастлабки кунларида юқорида таъкидланган озиқ моддалар маълум даражада кўпроқ талаб қилинади. Она сути таркибидаги оқсил – казеин моддаси сигир сутидагига нисбатан анча кам бўлиб, унда қон зардобидаги оқсилларга ўхшаш 18 хил оқсил учрайди. Бу чақалоқ ҳаётининг биринчи ҳафталикларида кўкрак сути ёғларининг ўзлаштирилиш коэффиценти 90 фоиз бўлса, сигир сутида бу кўрсатгич 60 фоизга тенг. Агар гўдакни доимий равишда сигир сути билан боқилса, унинг организмида углеводларга нисбатан тақчиллик ва аксинча, оқсилларнинг кўпайиши юзага келиб, бола организмининг ривожланиши ҳамда саломатлигида турли нуқсонлар вужудга келиши мумкин. Сигир сути қайнатиб истеъмол қилинганлиги учун ундаги кўпгина витаминлар миқдори анча камайиб кетади.\nАбу Али ибн Синонинг фикрича: “Сут уч унсурдан ташкил топган: сув, оғиз сути ва ёғ”. Туя сутида сув кўп бўлиб оғиз сути ва ёғлар кам. Шунинг учун ҳам она сути, сигир ва туя, эчки сутларидан ҳамиша устун туради.\nОна сутидаги лизоцим моддаси боланинг оғиз бўшлиғидан бошлаб то йўғон ичагигича бўлган оралиқдаги патоген микробларни нобуд этиб, фойдали микрофлорани ҳимоя қилади.\nЭкссудатив диатез (чилла яра) касаллиги асосан сигир сути ёки сунъий аралашма билан боқиладиган болаларда кўпроқ учрайди. Сигир сутида ҳам иммунитет вазифасини ўтовчи моддалар бор. Кўпинча улар генетик жиҳатдан бола организмига мос келмайди. Она сутидаги темир моддасининг аҳамияти ниҳоятда катта. Чунки унинг ўзлаштирилиши одатда 70 фоизини ташкил этса, сигир сути 30 фоиз, аралашмаларда эса 10 фоизига етади, холос. Эмизикли чақалоқни ўз вақтида тоза ҳавога, сайрга олиб чиқиш зарур. Унинг Д витаминига бўлган эҳтиёжи тўкис қондирилади.\nТадқиқотларга кўра кўкрак сути онани рак (саратон) касалликларидан сақлашда ҳам муҳим аҳамиятга эга эканлиги аниқланди. Эмизиш онани мастит-сут безларининг яллиғланиши, кўкрак саратони, тухумдонлар раки каби хасталиклардан асрайди. Яна болани кўкрак сути билан эмизиб боққан оналарда камқонлик хасталиги сезиларли даражада оз учрайди.\nХХ асрнинг 30-йилларидаёқ она сутида гормонлар ва бошқа биологик фаол моддалар мавжудлиги маълум эди. Бу соҳадаги тадқиқотлар кейинги йилларда кенг ривож топган бўлса хам ундаги гормонлар ва бошқа биологик фаол моддаларнинг ривожланаётган организм учун физиологик ва патофизиологик аҳамияти ҳали тўла-тўкис ўрганиб чиқилмаган.\nЯна ўқинг: “ОДАМНИНГ ДАРДИНИ ОДАМ ОЛАДИ”\nТиреоид гормонлари ва уларнинг моҳияти бўйича Ўзбекистон Фанлар академияси Биокимё институтида академик Ё. Тўрақулов раҳбарлигида самарали тадқиқотлар олиб борилган. Бунда она сути ва турли жонзотларнинг сутидаги тиреоид гормонлар миқдори қиёсий таҳлил этиб ўрганилди. Бола туғилганидан кейин унинг организмига дастлаб сут билан кирадиган гормонлар миқдори ўлчанди.\nТадқиқотлар шуни кўрсатдики, она сути таркибида кўп миқдорда тиреоид гормонлар мавжуд. Сутдаги тиреоид гормонларни янги туғилган гўдак организмдаги карбон сувлар алмашинуви унинг эндокрин тизимининг шаклланишига таъсир этиши ўрганилди. Сутда мелатонин гормони ҳам бор. У янги туғилган чақалоқ терисидаги пигмент алмашинувига таъсир кўрсатади.\nЭмизиб боқиладиган болалар сунъий сут ва аралаш овқатланаётган болаларга нисбатан 2,5 марта кам касалланар экан. Бу она сути таркибидаги иммуноглобулинига боғлиқ. Ушбу А модда бола организмининг инфекцияларга нисбатан қаршилигини оширади. Америкалик олим Одрий Ж. Нейлорнинг таъкидлашича: “Ер юзида ҳар куни 40 минг нафарга яқин бола хасталик туфайли нобуд бўлади. Бунга сабаб она сутининг етишмовчилиги натижасидир”.\nЯнги туғилган чақалоқларда уларнинг барча аъзо ва тизимларининг меъёрий ривожланиши ва соғлом шаклланишида она сути муҳим озиқ моддалигини мутахассис олимлар исботлашди. Шунинг учун дунёга келган ҳар бир гўдакни ўз онаси сутидан баҳраманд бўлишини таъминлаш зарур. Уни амалга оширишда энг аввало, ҳар бир ота-она масъул ҳисобланади. Зеро, соғлом бола мамлакатимиз келажаги, унинг камол топишида ҳар бир фуқаро ўз ҳиссасини қўшиши шарт.\nБиология фанлари доктори Шониёз ҚУРБОНОВ таҳрири остида\nҚарши тиббиёт коллежи ўқувчиси Моҳинур ҲАМЗАЕВА тайёрлади.\nПарҳез таомлар дастурхони 982 марта кўрилган\nҚандли диабет: унинг келиб чиқиш сабаблари, касаллик оқибатлари ва профилактикаси хусусида 916 марта кўрилган\nТовуқ гўштидан “Цезар” салати 776 марта кўрилган\nҚандли диабет ва халқ табобати 760 марта кўрилган\nБодринг етиштириш бўйича тавсиялар 712 марта кўрилган\nНом ва атамалар 657 марта кўрилган


Қарздор энди жиноий жазога тортилади » Ўзбекистон янгиликлари – Zamin.uz\n23 апрель 2019, 13:48\nФуқаролик ишлари бўйича Самарқанд шаҳар судининг 2014 йил 10 март кунидаги суд буйруғига асосан қарздор Х.Нажмиев томонидан ундирувчи Ф. Нурматованинг фойдасига 3 нафар фарзандларининг вояга етгунларига қадар моддий таъминоти учун ҳар ойдаги иш ҳақи ва бошқа даромадларининг иккидан бир қисми миқдорида алимент пулини тўлаб бориши белгиланган эди.\nБироқ, алимент пуллари қарздор Х.Нажмиев томонидан қасддан тўлаб берилмади. Шу сабабли Самарқанд шаҳар маъмурий судининг 2018 йил 3 октябрдаги қарори билан қарздорга Ўзбекистон Республикаси Маъмурий жавобгарлик тўғрисидаги Кодекснинг 47-4-моддаси билан 15 сутка маъмурий қамоқ жазоси тайинланган.\nФуқаро Х.Нажмиев маъмурий қамоқ жазосини ўтаб чиқиб, ўзига тегишли хулоса чиқармасдан, қасддан вояга етмаган 3 нафар фарзандларини моддий таъминлашдан бўйин товлаб келиши оқибатида ҳозирги кунга келиб қарздорлиги 48 млн. 610 минг сўмни ташкил этган.\nМазкур ҳолат юзасидан Мажбурий ижро бюросининг Самарқанд шаҳар бўлими томонидан Х.Нажмиевга нисбатан Ўзбекистон Республикаси Жиноят Кодексининг 122-моддаси 1-қисми билан жиноят иши қўзғатилиб, суриштирув ҳаракатлари олиб борилмоқда.\nЯнгиликлар » Жамият » Қарздор энди жиноий жазога тортилади\n18:46 Ўзбекистон туманида қарийб 8 млн сўм алиментни тўлашдан бўйин товлаган шахс 15 суткага қамалди


«Биламан. Билиб олдим. Билишни хоҳлайман» – «Умид» ИДУМИ\nYakshanba Iyun 5th, 2016 Seshanba Iyun 7th, 2016 Ўқитиш услубияти Фикр билдирилмаган\n«Биламан. Билиб олдим. Билишни хоҳлайман», қисқагина БББ — интерактив услуб бўлиб, янги билим ва кўникмаларни ривожлантириш учун таълимда қўлланилади. Биринчи бўлиб ушбу услуб 1986-йилда, чикаголик профессор Донна Огл тақдимотида ишлатилган. Кейинроқ ушбу услуб таълимда фаол ишлатила бошланди.\nСинф ўқувчилари бешта гуруҳга бўлинади ва гуруҳлар номланади. Ёзув тахтаси уч қисмга ажратилади. Биринчи банднинг юқори қисмига «Биламан», иккинчи банднинг юқори қисмига «Билиб олдим», учинчи банднинг юқори қисмига эса «Билишни хоҳлайман» деган сўзлар ёзилади. Сўнгра ўқитувчи ўқувчилардан мавзу юқасидан қандай маълумотларга эга эканликларини сўрайди ва билдирилган фикрларни «Биламан» номли бандга ёзиб қўяди. Ушбу ҳаракат гуруҳлар томонидан фикрлар тўла баён этилгунга қадар давом этади. Мазкур жараёнда гуруҳламинг барча аъзолари фаол иштирок этишларига аҳамият бериш зарур. Ўқувчилар томонидан билдирилаётган нотўғри фикрлар ҳам инкор этилмаслиги зарур (зеро бундай ҳаракат ўқувчиларнинг фаоллигига салбий таъсир кўрсатади).\nКейинги босқичда ўқувчиларга мавзуга оид матнлар тарқатилади. Ушбу матн мавзу бўйича энг асосий тушунчалами ўз ичига олади. Ўқувчилар матн билан танишиб чиққандан сўнг фикр юритишлари ҳамда мавзуга оид яна қандай маълумотлар ўзлаштириганликларини аниқлашлари лозим. Ўқувчилар ўз хулосалари асосида фикрларини баён этадилар, ушбу фикрлар «Билиб олдим» номли устунга ёзиб борилади.\nСўнги босқичда ўқитувчи ўқувчиларидан янги мавзу бўйича қандай маълумотларни ўзлаштириш истагида эканликларини сўрайди ва ўқувчилами яна ўйлашга даъват этади. Гуруҳлардан навбати билан фикр сўралади. Ўқувчилар томонидан билдирилган фикрлар «Билишни хоҳлайман» номли устунга ёзиб борилади. Намуна сифатида қуйидаги жадвални келтирамиз:\nБиламан Билиб олдим Билишни хоҳлайман\nМасалан: Матн ўқувчиларга тарқатилади. Ўқувчилар якка тартибда (7 дақиқа) матн билан танишадилар. Сўнгра гуруҳларда юқорида қайд этилган жадвални тўлдирадилар.\nmetod, metodika, o'qitish metodikasi, ta'lim, uslub, uslubiy qullanma, usul, метод, методика, методика преподавания, образование, услуб, усул, ўқитиш, ўқитиш услубияти\n← Инглиз тилида қариндошларнинг аталиши (видео)\nЎқувчилар давлат имтиҳонларини топширмоқдалар →


Қирғизистондаги оилаларнинг ярмидан кўпи даромад камайганлигини хабар қилмоқда\nПандемия шароитида ишлаб чиқаришнинг пасайиши фонида аҳоли даромадлари камайди. Даромаднинг пасайиши Қирғизистондаги уй хўжаликларининг тахминан 54% томонидан қайд этилган.\nМиллий статистика қўмитаси томонидан ўтказилган CОВИД-19 пандемиясининг уй хўжаликларига таъсири бўйича ўтказилган намунавий сўров натижалари шундан далолат беради.\nТадқиқот 2020 йил 15 октябрдан 15 ноябргача бўлиб ўтди. Унда деярли 5 минг уй хўжалиги иштирок этди, бу Миллий Статистика Қўмитасида таъкидланганидек, танловнинг 99 фоизга қамраб олинишини таъминлади.\nУй хўжаликларида меҳнат фаолиятидан олинадиган даромад 37 фоизга, шахсий ёрдамчи хўжалик маҳсулотларини сотишдан тушган даромад 16 фоизга, чет элдан пул ўтказмалари 16 фоизга камайди.\nТахминан 64% уй хўжаликлари аҳолини эпидемиологик хатарлардан, 31% иқтисодий хатарлардан ҳимоя қилишда давлатнинг асосий ролини таъкидладилар.\nТахминан 22% оилалар, уй хўжаликларининг камида биттаси мамлакатда ишини йўқотган ёки ишини йўқотгани сабабли чет элдан қайтишга мажбур бўлганлигини айтди. Шу билан бирга, уй хўжаликларининг қарийб 5 фоизи ишсиз қолганлиги сабабли чет элдан мажбуран қайтиб келганлигини ва уй хўжаликларининг қарийб 20 фоизи мамлакатда иш йўқотгани ҳақида хабар берган.\nКоронавирус пандемияси ва сиёсий нотинчликлар туфайли Қирғизистон иқтисодиёти жуда қийин йилни бошдан кечирди. 11 ой натижаларига кўра Қирғизистон ЯИМ 8,1 фоизга камайди, инфляция 7,2 фоизни ташкил этди. Биринчи ярим йилликда аҳолининг реал даромадлари 7,7 фоизга камайди.


Облепиховое масло ректал шамчалар – medu.uz – Дорилар ҳақида маълумотлар ўзбек тилида\nОблепиховое масло ректал шамчалар\nHome Йўриқномалар Облепиховое масло ректал шамчалар\nДори шакли: ректал шамчалар\nфаол модда: ит шумрутсимон чаканда меваларининг (чаканда мойи концентрати) – 0,5 г (чаканда мойининг концентрати олдиндан 240 мг% β-каротинга қайта ҳисоблаганда каротиноидлар йиғиндисини миқдоригача кунгабоқар мойи билан суюлтирилади);\nёрдамчи моддалар: бутилгидроксианизол (бутилоксианизол), бутилгидрокситолуол (дибунол); шамчалар учун асос: қаттиқ ёғ (витепсол, суппосир) – 2,00 г вазнли шамча олиш учун етарли миқдорда, глицерил моностеарати (глицерин моностеарати) – шамчалар учун асоснинг массасига 5% гача.\nТўқ сариқдан то тўқ-сариқ ранглигача бўлган, торпедасимон шаклли суппозиторийлар.\nЎсимликдан олинадиган геморройни даволаш учун восита.\nАТХ коди С05АХ.\nЧаканда мойи тери ва шиллиқ пардаларда репаратив жараёнларни рағбатлантиради, шикастланган тўқималарни битишини тезлаштиради, яллиғланишга қарши таъсир кўрсатади. Антиоксидант ва цитопротектор таъсирларга эга (таркибида ёғда эрувчи биоантиоксидантларнинг бўлганлиги туфайли, эркин радикал жараёнларнинг жадаллигини камайтиради ва хужайра ва субхужайра мембраналарини шикастланишидан ҳимоя қилади).\nГеморрой, орқа тешик ёриқлари, тўғри ичак яралари, эрозив-ярали сфинктерит ва проктит, катарал ва атрофик проктит, йўғон ичакнинг қуйи қисмларининг шиллиқ пардаларни нурланиш натижасидаги шикастланишида қўлланади.\nПрепаратнинг компонентларига ўта юқори сезувчанлик, диареяда қўллаш мумкин эмас.\nҲомиладорлик ва лактация (эмизиш) даврида қўллаш мумкин.\nРектал, ичак бўшалганидан кейин орқа тешикка чуқур қилиб киритилади.\nКатталар ва 14 ёшдан ошган болаларга 1 суппозиторийдан кунига 2 марта 10-15 кун давомида буюрилади. 6 ёшгача бўлган болаларга 1 суппозиторий дан кунига 1 марта; 6-14 ёшли болаларга 1 суппозиторий дан кунига 1-2 марта. Даволаш курси 14 кун ва кўпроқ.\nЗарурати бўлганида даволаш курси 4-6 ҳафтадан сўнг такрорланади.\nАллергик реакциялар, орқа тешик соҳасида ачишиш туйғуси.\nРектал суппозиторий 0,5 г. 5 шамчадан контур уяли ўрамда. Икки контур уяли ўрам препаратни тиббиётда қўллаш бўйича йўриқномаси билан картон қутида.\nҚуруқ, ёруғликдан ҳимояланган жойда, 50С дан 150С гача бўлган ҳароратда.\n1 йилу 6 ой. Яроқлилик муддати ўтганидан сўнг препарат қўлланилмасин.\nОлдингисиВитамин А–LIK капсулалар04.05.2018


сешанба, 31 март 2020\nАбдулла Қодирий. Рус истибдодини қоралагани учун отилган адиб\nдушанба, 30 март 2020\nЎзбекистонни ЕОИИга қўшиш учун ишчи гуруҳ тузилди\nОммавий дид танқислиги синдроми\nякшанба, 29 март 2020\n29 мартда Милош Форманнинг “Какку қуши” бешта Оскар олган эди\nшанба, 28 март 2020\nРТдан ваъз: Иштонни бошга киядиган замон\nпайшанба, 26 март 2020\nCOVID-19 коронавирус инфекцияси ҳақида савол-жавоблар\nМунавварқори. Миллат машъаласининг сўндирилиши\nЖуда ғалати ишлар бўляптики, на жим туриб бўлади ва на гапириб. Аммо “қилинган ишдан пушаймон қилинмаган ишдан пушаймондан яхшироқ”, деган фалсафамга амал қилиб, барибир гапиришга қарор қилдим.\nКеча диний туйғуларимиз орқали бизни қандай осон кўтариш мумкинлиги устида бир тажриба жуда муваффақиятли ўтказилди. Худда шундай тажрибалар миллийлик, маҳаллийчилик ва бошқа туйғуларимиз орқали ҳам мунтазам ўтказиб келинади.\nЧунки биз ўзимиз шунга мойилмиз. Оддий маърифатга чақирувни ҳам миллий, маънавий, ўзлик ва ҳоказо бир нималарга буриб хайп қилаверамиз. Нима қилсак ҳам тилга тушсак бўлди. Герострат синдроми.\nМана, “Ишонч” газетаси буни боплабди. Бир вазир тил ўрган деса, бу миллийликни унга қарши қўйиб ўтирибди.\n“Ғайри тилини саъй қилинг билгали ёшлар, тил воситаи робитаи оламиёндир”, деган Аваз Ўтарга ёки “Икки эмас, тўрт тил лозим”, деган Беҳбудийга ҳам “очиқ хат” ёзинглар энди.\nМен тарафкашлик қилмоқчи эмасман-у, аммо одамнинг яхши ниятини, мақсадини билиб туриб, атай қийшиққа буриш ва бунда туйғуларга ўйнаш одатимиздан жуда жаҳлим чиқяпти. Бу “очиқ хат”ни зиёлилар, мен ҳурмат қилган инсонлар ҳам улашиб бошлаганидан янада афсусдаман.\nЧарчасанглар, Президентнинг мана бу қарорини яхшилаб ўқиб чиқинглар. Ундаги: “Президент мактабларида таълим жараёни хорижий таълим муассасалари билан ҳамкорликда ишлаб чиқилган ўқув режалари ва дастурлари бўйича инглиз тилида амалга оширилади”, деган жойини қайта-қайта ўқинглар. Бу шунақа форматдаги мактаб. Гап тамом шу ерда!\nБақироқ миллатпарварлик замони ҳуув 90-йилларда қолиб кетгани, ҳозир мушоҳадали миллатпарварлик даври келганини аллақачон англашимиз керак.\nP.S. Фанлар ўзбек тилида чуқур ўргатиладиган ИДУМлар мамлакатимизда кўп. Мирзо Улуғбек номидаги аниқ фанларга ихтисослашган мактаб, масалан. Қанча гимназиялар бор. Ўшаларга кириб ўқиш ҳам мумкин.\ndata-title="Герострат синдроми" data-description="<!-- wp:paragraph --> <p>Жуда ғалати ишлар бўляптики, на жим туриб бўлади ва на гапириб. Аммо “қилинган ишдан пушаймон қилинмаган ишдан ..." data-image="https://eltuz.com/wp-content/uploads/2019/03/r6247215.jpg" data-url="https://eltuz.com/kozqarash/209497/" data-services="facebook,odnoklassniki,twitter,telegram" data-counter="ig">\nҚозоқ вазир ҳайкалнинг эмчагини кесмоқчи\nБундан 11 йил олдин Остонада ўрнатилган ва Қозоғистонлик талантли ҳайкалтарош Тўлепбой Эрбўлатнинг “Севишганлар” номли тахсинга лойиқ асари муҳофазакор фуқаролар ...\nБлогерлар ўқитувчининг югурдакка айланганини ёзишди\nСўнгги вақтларда Ўзбекистон оммавий ахборот воситаларида мамлакат таълим тизимининг абгор аҳволи ҳақида нисбатан танқидий мақолалар чоп этиляпти. Ҳақиқатан ҳам ...\n13 декабр 2017\nХМТ: Мажбурий меҳнат тақиқланганлигидан кўпчилик хабардор\n12 декабрь куни Халқаро меҳнат ташкилоти (ХМТ) Ўзбекистонда ҳукуматнинг мажбурий меҳнатни тугатиш чораларини кўргани ҳақида баёнот берди. ХМТ сайтидаги ...\n14 сентябр 2019\n“Элтуз” “Марҳабо, талантлар!” танловини эълон қилади\n“Элтуз” нашри ўзининг ютуб каналида “Марҳабо, талантлар” танловини бошлади. Танлов шартлари Танловда иштирок этиш учун қўшиқ, ашула, рақс, шеърни ...\nАлкашлар ҳам ниқоб тақаяпди…\nТуман марказига бориб келдим. Ишим бор эди. Қалампир ва помидор кўчатлар сотяпти экан. “Помидор кўчати ...\n(Эпистоляр эссе) Марҳабога Кўпинча адабий муҳитдан чарчаганимда сенга сим қоқаман. Балки опамдек яқиним бўлганинг учундир ...\nЎзбек режиссёри фильми кесилгани учун “Миллий ТВ”ни судга бермоқчи\nЎзбек кинорежиссёри Сарвар Каримов 21 март куни ўзининг фейсбук саҳифасида “Сарвиқомат дилбарим” фильмидаги ўпишиш саҳналари ...


Милиционерларнинг кучи аёлларга етди\nТурғунбек Хабарларга кўра, Андижон вилоятининг Жалолқудуқ туманида ўз ерига ишлатиш учун номаълум кишилардан минерал ўғит – селитра сотиб олган фермерлар 3 август куни ўғитни мусодара қилмоқчи бўлган ҳуқуқ-тартибот органлари ходимлари томонидан калтакланган.\nТуманнинг Охунбобоев шаҳридаги Алишер Навоий кўчасида истиқомат қилувчи Мамадалиевлар оила аъзолари Қўрғонтепа туманидаги “Истиқлол” ширкат хўжалигида 16 гектар ерда фермерлик билан шуғулланади. Маълум бўлишича, улар маҳаллага селитра олиб келган номаълум кишилардан 8 тонна минерал ўғит харид қилиб ўз уйига жойлаштирган. Орадан бир қанча вақт ўтгач, уйга милиция ходимлари келиб, ўғитни мусодара қилишга уринган.\nМазкур хонадон кексаларидан бири 76 ёшли Қорияхон Мамадалиеванинг сўзларига қараганда, милиция ходимлари селитрани “Камаз” юк машинасига юкламоқчи бўлган. Лекин хонадон аъзолари бунга йўл қўймаслигини айтган. Шундан сўнг милиционерлар қўшимча куч чақирган. Ҳатто ўт ўчириш машинаси ҳам етиб келган ва хонадон аъзоларига сув сепган.\nАянинг айтишича, милиция ходимларидан бири унинг қўлидан силтаб тортган ва сўнгра итариб юборган. У йиқилиб тушиб, ўзидан кетган.\nХонадон аъзоларидан бири Холида Мамадалиеванинг билдиришича, милиционерлар аёлларни ва болаларни ҳам аямай калтаклаган. Аёллар сочларидан тортиб, судралган. Ушбу хонадондан бўйи етмаган икки қиз, уч аёл, 22 ёшли Шерзод Мамадалиев милиция бўлимига олиб кетилиб, бир ярим кун давомида ҳибсда сақланган. Ш.Мамадалиев ҳибсдалигида калтакланган.\nЖалолқудуқ тумани ҳокими ўринбосарлари Анвар Бурхонов ва Маҳмуд Мамажонов “Озодлик” мухбири билан суҳбатда ушбу воқеадан хабардор эканини таъкидлади. Улар минерал ўғитларни мусодара қилиш бўйича Президент қарори борлигини маълум қилди.


Apple тарихидаги энг арзон iPad нега "идеал" планшет? - Terabayt.Uz\nApple тарихидаги энг арзон iPad нега "идеал" планшет?\n27 март куни Apple компанияси ўзининг янгиланган iPad планшетини жамоатчилик эътиборига ҳавола қилди. Тақдимотда маълум қилинишича, 9,7 дюймли экранга эга бўлган iPad — жаҳоннинг энг оммалашган планшети экан. Шубҳа йўқ, янги гаджет ҳам бу номни янада мустаҳкамлайди.\nАйпед корпуси аввалгиларидек – металлдан ишланган бўлиб, тилларанг ва кул ранг тусларда тақдим этилган. Қурилма биринчи авлод Touch ID бармоқ изи сканерига эга.\n2018 йилнинг мазкур янги iPad қурилмаси Apple A10 Fusion процессорига эга бўлган ҳамда бу девайс Apple Pencil қаламчасини қўллаб-қувватлайди. Бу стилус шу вақтгача iPad Pro туркумидаги планшетлар учун ишлаб чиқарилар эди. Айнан мана шу электрон перо ва процессор гаджетдаги диққатга сазовор ўзгаришлар ҳисобланади.\nДевайснинг Wi-Fi талқинининг нархи 329 АҚШ долларидан бошланади. АҚШ мактаб ва университетлари уни чегирма билан – 299 долларга ҳам олиш имкониятига эгалар. Бироқ, планшет учун зарур Apple Pencil қаламчасини алоҳида 99 доллардан харид қилиш керак бўлади. Мактаблар учун эса бу стилус 89 долларга тушади.\n299 доллар -- бу компания тарихидаги энг арзон планшет!\nКомпания ёзда Schoolwork номли дастурлар тизимини ишга туширишни режа қилган. Унинг ёрдамида ўқитувчилар ўқувчилари билан алоқа қиладилар, хусусан вазифаларни йўллаб, уларни текширишлари, ўқувчининг ўзлаштириш кўрсаткичини назорат қилишлари мумкин бўлади.\nБошқа iPad қурилмаларини ҳисобга олмаганда, бу нарх эвазига унинг бирор бир муносиб рақибини харид қилиш имконсиз.\nСўнгги йилларда планшет бозоридаги савдонинг ўсиши у қадар юқори эмас. Кўпчилик учун смартфонлар кифоя қилмоқда. iPad девайсидан ташқари, бозорда Samsung ишлаб чиқараётган бир нечта планшетлар ҳамда хитойлик ишлаб чиқарувчиларнинг ҳамёнбоп электрон қурилмалари мавжуд.\nШу билан бирга, iPad қурилмасида планшетлар учун махсус ишлаб иқарилган операцион тизимдан фойдаланилади. Қолган планшетларга эса смартфонларга мўлжалланган Android операцион тизими ўрнатилади. Бахтга қарши, сўнгги йилларда Android тизими планшетлар учун мослаштирилмаган.\nЭнг арзон iPad планшетида 9,7 дюймли, 1536х2048 пиксел сиғимли дисплей ўрнатилган. Бу дисплей сифатига кўра вақт синовидан ўтган ва кўпчиликка маъқул бўлган. Ёрқин ва етарли контраст ҳамда рангга тўйинган экран фойдаланувчини хурсанд қилади. Харидор пулига ўзи хоҳлаганидек сифатли гаджет сотиб олади.\n8 мегапикселли орқа камеранинг сифатига чидаса бўлади, бироқ 1,2 мегапиксел аниқлигида сурат олувчи олд камера Apple учун уят. HD-видео ёзиб олишни қўллаб-қувватлайдиган бу FaceTime камераси видео қўнғироқ учун маъқул келса ҳам, селфи суратлар олганда бир оз дилни хира қилиши мумкин. Тўғри, планшетда селфи олишнинг ўзи бир оз ғалати.\nБош камера олган суратлар:\niOS 11 тизими бошқарувида ишлайдиган планшет Apple мухлисларига кўнгилочар дастурлар қаторида, бир қатор мураккаб ва фойдали функцияларни ҳам таклиф қилади. Мобил тизимнинг ўн биринчи авлоди кўп ойнали интерфейс, Drag&Drop ҳамда macOS каби иловалар доскасини тақдим қилади.\nApple ҳар бир янги тақдимотида iPad қурилмасига бирор янги функция қўшади. Бу функциялар ёрдамида планшет аста-секин компьютернинг ўрнини босадиган бўлиб боради. Янги айпеддаги бу жиҳат ҳозирча Apple томонидан маълум қилинмаган.\n430 АҚШ долларига планшетнинг 32 гигабайтли доимий хотирага эга талқинини харид қилиш мумкин. Бу хотиранинг бир қисмини iOS тизими эгаллаб олишини ҳисобга олсак,фойдаланувчига 25 ГБ ҳажмидаги хотира майдони тақдим қилинади. Агар сиз барча маълумотларингизни "булутли хизмат" (iCloud) да сақлашга одатланган бўлсангиз, планшетда унинг зарур барча дастурлар мавжудлиги ҳисобига, бу хотира сиз учун етарли бўлади. Бўлмаса, 550 АҚШ долларига 128 гигабайтли талқинни харид қилиш керак бўлади.\n2018 йилнинг янги iPad қурилмасига оид энг муҳим янгилик — LTE модулига эга моделнинг нархидир. Агар сизга мобил оператор сим-картасида ҳам ишлайдиган ушбу талқин зарар бўлса, яна 170 АҚШ доллари сарф қилишингиз керак бўлади. Бу энг арзон моделнинг ярим баҳоси дегани ва ишлаб чиқарувчининг хатоси бўлиши мумкин.\nLTE-модем 300 Мбит/сониягача тезликда маълумот алмашиш имкониятига эга бўлган. Унинг тезкор хотира ҳажми эса 2 гигабайтни ташкил этади.\nПланшет тўлиқ қувват билан 10 соат мобайнида фойдаланувчига беминнат хизмат қилади.\nLTE-версияга қўйилган нархни ҳисобга олмаганда, iPad тақдимоти яхши ўтди. Pro талқиндаги планшетлар каби, янги девайс ҳам кўринишидан сифатли ва ҳашамдор. Шу боис, iPad 2018 сотиб олиш — йилнинг энг муносиб хариди бўлади.\nЯнги iPad 2018 йилнинг майидан бошлаб халқаро бозорда ҳам сотилади.\n#iPad #арзон планшет


Бурхон Мавлонович Рустамов, Ўзбекистон Республикаси Олий Мажлиси Қонунчилик палатаси Девонининг Қўмиталар билан ишлаш бўлими мудири\n1987–1990 йилларда Ўзбекистон Компартияси Марказқўмининг Қашқадарё области бўйича инспектори, 1990–1991 йилларда Қашқадарё область партия қўмитаси иккинчи котиби лавозимларида ишлаган.\nИслом Абдуғаниевич Каримовнинг Қашқадарё область партия қўмитаси биринчи котиби лавозимида ишлаган давридаги фаолиятидан икки лавҳа\n1988 йилнинг баҳори эди. Қарши шаҳрига собиқ иттифоқ Компартияси Марказқўми қурилиш бўлимининг мудири В.Смирнов келган эди. Ўша даврдаги анъаналарга кўра унга Ўзбекистон Компартияси Марказқўмининг саноат масалалари бўйича котиби А.С.Икрамов ҳамроҳлик қилар эди.\nИ.А.Каримов, В.Смирнов, А.С.Икрамов, Қашқадарё область партия қўмитаси котиби Р.Рахмонов ва ўша вақтларда Ўзбекистон Компартияси Марказқўмининг Қашқадарё области бўйича инспектори лавозимида ишлаган Б.М.Рустамов таркибидаги гуруҳ обкомнинг «РАФ» русумидаги микроавтобусида Толимаржон ГРЭСи қурилишига йўл олди.\nҚурилиш объектларидан қайтиш чоғида РАФ микроавтобусида В.Смирнов Ислом Каримовга таклиф билан мурожаат қилди.\nИслом Абдуғаниевич, келинг, Қашқадарё областида уй-жой қурилишига ажратилган цемент фондларининг бир қисмини Толимаржон ГРЭСи қурилишига йўллайлик. А.С.Икрамов В.Смирнов фикрини қўллаб-қувватлади.\nИ.А.Каримовнинг юзи ўша заҳотиёқ қизариб кетди, ва ҳаттоки қорамтир тус олди. Бу унинг ғазабли ҳолатининг ташқи аломати эди.\nБу вақтда микроавтобус Нишон туманидаги уйлар ёнидан ўтаётган эди. Ислом Абдуғаниевич ҳайдовчига «Тўхта!», – деб хитоб қилди. У машинадан биринчи бўлиб тушди ва В.Смирновга «машинадан чиқ», – деб, мурожаат қилди.\nСўнгра ҳеч иккиланмай, энг яқин уйга қараб йўл олди. Уй бекаси меҳмонларни кўрган заҳотиёқ, бир пиёладан чой ичишга таклиф қилган ҳолда, улар олдига ёпган нонни ушатиб қўйди.\nИслом Абдуғаниевич уй бекасидан рухсат олган ҳолда В.Смирновни уй ичкарисига таклиф этди. В.Смирновни девор олдига олиб боргач, сўради: «Сен бу ерда қаерда цемент борлигини кўраяпсан?». Уй деворлари лой-пахсадан бино қилинган эди. Қашқадарё вилоятида бундай уйлар 90 фоиздан ортиқни ташкил этар эди. Ислом Абдуғаниевич Москвадан келган партия амалдорига тик қараган ҳолда, кинояли саволни давом эттирди: «Вилоятда уй-жой қурилишига ажратилган қандай цемент фондлари мавжуд?!». Меҳмон бундай шижоат олдида бутунлай эсанкираб қолди.\nИслом Абдуғаниевич бир оз тин олгач, сўзини давом эттирди: «Агар Сиз Толимаржон ГРЭСи қурилиши жадаллашишига кўмак бермоқчи бўлсангиз, йўқ жойда мавжуд бўлмаган цемент фондларини излаш керак эмас. Биз ахир Сизнинг вилоятга ташрифингизни айнан аниқ амалий ёрдам беришга интилиш деб қабул қиламиз». Ислом Абдуғаниевич ўз нигоҳини А.С.Икрамовга қаратар экан, «Республикани ким ўйлайди?!», – деди.\n1988 йилнинг кузи эди. Қашқадарё область партия қўмитасининг пленуми ўтказилиши арафасида Қаршига Ўзбекистон ССР Министрлар Совети Раисининг биринчи ўринбосари В.И.Огарок Ўзбекистон Компартияси Марказқўми бюросининг аъзоси сифатида келди. Ўша вақтларда марказдан келган раҳбарларнинг обком пленумида иштирок этиши ва вилоят муаммоларини «юқоридан туриб қарашларини» акс эттирувчи нутқ сўзлаши амалиёти мавжуд эди.\nИслом Абдуғаниевич В.И.Огарокнинг маъруза матнида обкомнинг ҳисоботида келтирилган амалий маълумотлардан жиддий фарқланувчи иқтисодий кўрсаткичлар берилган эди.\nИслом Абдуғаниевич Валентин Иванович Огарокдан (Москвадан юборилган «десантчи»лардан бири эди) вилоят фаоллари орасида тақдим этилаётган рақамлар юзасидан тушунмовчиликлар юзага келмаслиги учун маълумотларни қайта солиштиришни сўради. Валентин Иванович маъруза матнидаги маъумотларни кўрсатишдан бош тортди. Шунда Ислом Абдуғаниевич В.И.Огарокнинг галстуги боғламидан тортти-да ва ғазаб билан сўради: «Нима, Марказқўм ва обкомни бири-бирига қарама-қарши қўймоқчимисан? Овора бўласан, бунга йўл қўймайман!!!». Бундай журъатли ҳаракат ва қатъиятдан В.И.Огарокнинг ранги бўздек оқариб кетди ва беихтиёр ўз маърузаси матнини берди. Кейинчалик маъруза матнидаги айрим рақамларга мавжуд ҳақиқий вазиятни акс эттирувчи зарур тузатишлар киритилди.\nИслом Абдуғаниевич ўз позициясида муросасиз мустаҳкам тура олар, мамлакат манфаатларини қатъий ва ишонарли ҳимоя қилар ҳамда салмоқли, ва ҳаттоки,ноанъанавий далилларни келтира олар эди. Эртаси куни В.И.Огарок ўз маърузаси давомида «Ҳурматли Ислом Абдуғаниевич!» дея уни етти марта эсга олди.\nИслом Абдуғаниевич Каримов ўша вақтлардаёқ ана шундай метин иродали ва шижоатли шахс бўлган эди.


Ироқда иттифоқчи кучлар ва исёнчи гуруҳлар ўртасидаги қақшатқич жанглар давом этмоқда.\nАҚШ қўмондонлигига кўра, Самарра шаҳри яқинидаги жангларда 50 исёнчи ўлдирилган. Хилла шаҳридаги отишмаларда 40 нафар шиа исёнчиси ва уч полициячи нобуд бўлди. Нажаф шаҳрида саккиз кун давом этган жанглардан сўнг, осойишталик қарор топди. Ироқ шиалари раҳбари Мўктадо ас-Садр унга қарашли қуролли гуруҳлар иттифоқчи кучлар билан тенг равишда шаҳарни ташлаб чиқиб кетиши мумкинлиги тўғрисидаги шартларини билдирди. Ас Садр қўлга олинган исёнчиларни озод этилишини, тарафдорларига қурол олиб юриш ҳуқуқи берилишини ва сиёсий жараёнларда иштирок этишлари кафолатланишини талаб қилмоқда.\nАҚШ Давлат Котиби Колин Пауэлл иттифоқчи кучларнинг Нажафда олиб борган амалиётини шундай шархлади:\n"Бизнинг Нажафдаги кучларимиз шаҳарда барқарорлик ўрнатиш учун ҳаракат қилмоқда. Умид қиламизки, бу масала яқин кунларда есимини топади. Лекин бу ечим “Махдий армияси” ва шу каби қонунсиз тузилган ташкилотларнинг фаолиятини тўхтатишга йўналтирилган қарор бўлмоғи лозим", -деди Колин Пауэлл.


Бухорода Италия университети билан ҳамкорликда “Очиқ математика олимпиадаси” ташкил этилмоқда\nЖорий йилнинг 13 октябрь куни Бухоро вилоятида Ўзбекистон Республикаси Халқ таълими вазирлиги, Бухоро давлат университети ва Италиянинг Пиза университети ҳамкорлигида очиқ математика олимпиадаси ўтказилади.\nУшбу олимпиадада мамлакатимиз умумтаълим мактабларининг 7-11-синф, академик лицейларнинг 1-2-босқич ва касб-ҳунар коллежларининг 3-босқич ўқувчилари иштирок этиши мумкин.\nОлимпиадада 5 та масала берилади ва ҳар бир масала 7 баллик тизимда баҳоланади. Иштирокчиларга масалаларни ечиш учун 4 соат берилади.\nОлимпиада учун топшириқлар (ёзма ишлар) Халқ таълими вазирлигининг Фан олимпиадалари бўйича иқтидорли ўқувчилар билан ишлаш департаменти, Бухоро давлат университети ва Италиянинг Пиза университети мутахассислари ҳамкорлигида тузилади.\nИштирокчилар орасидан “ўзига хос ечим”, “энг яхши ғоя” ва бошқа номинациялар бўйича ғолиблар аниқлаш режалаштирилган.\nОлимпиадада иштирок этишни хоҳловчи ўқувчилар қуйидаги телефон рақами орқали рўйхатдан ўтишлари сўралади: +998974559676.\nМазкур олимпиада Ўзбекистон Республикаси Президентининг “Иқтидорли ёшларни аниқлаш ва юқори малакали кадрлар тайёрлашнинг узлуксиз тизимини ташкил этиш чора-тадбирлари тўғрисида” 2019 йил 3 майдаги Президент қарори (ПҚ-4306-сон) ижроси доирасида ташкил этилмоқда.\nРўйхатга олиш 2019 йил, 12 октябрь, соат 19:00 га қадар давом этади.


“Барса” юлдуз ҳужумчини кўзлади\n14 ноябрь, 2021, 14:06\nТеглар:Барселона | Серхио Агуэро | Тимо Вернер\nУларнинг қарори шу\n“Барселона” ҳужумчиси Серхио Агуэро катта эҳтимол билан футболчилик фаолиятини тугатади. Юрак хасталигига чалинган ҳужумчи шифокорлар тахминига кўра, энди майдонга қайта олмайди. Ҳар ҳолда, чуқурлаштирилган тиббий текширувлар шундан далолат бермоқда.\nКаталонияликлар эса аргентиналик тўпурар ўрнига бошқа ҳужумчи қидиришга киришди. Улар айни пайтда Тимо Вернерни кўзлаб турибди. Ҳозир, клубда катта трансферларни амалга ошириш учун молиявий ресурс чекланган.\nМутахассисларнинг таъкидлашича, каталонияликлар “Челси” ҳужумчисни ижарага олишни режалаштирмоқда.\nГерманиялик ҳужумчининг ўзи ҳам Ромелу Лукакуга рақобатни бой бермоқда ва Англия футболига етарлича мослаша олмаяпти. Тимо Вернернинг ўзи ҳам “аристократлар” сафини тарк этиб, бошқа жамоада ўйинини тиклаб олмоқчи.\n“Барса” Агуэро ўрнига зўр ҳужумчи топди\nАна холос! Агуэро фаолиятини якунлашга қарор қилди\nТекинга келган Агуэронинг йўқлиги “Барса”га 40 миллион еврога тушади


14 май, 2021, 16:50\nКеча “Турон” – “Қизилқум” (0:1) ўртасидаги учрашув тугаганидан кейин мезбонлар бош мураббийи Ислом Исмоилов истеъфога чиқди. Бу Суперлигадаги навбатдаги истеъфо сифатида қабул қилинди.\n“Турон” Суперлига дебютанти, ўтказилган 8 та ўйинда жамоа ҳали ғалаба қозона олгани йўқ. Шу боис, Исмоилов жамоадан кетишга қарор қилди. Sports.uz мухбири “Турон”ни тарк этган ёш мутахассис билан боғланди. Исломбек, аввало, жамоадан кетиши ҳақида гапирди.\n- Жамоада уч йил фаолият кўрсатдим. Бунинг учун клуб раҳбарларига миннатдорлик билдираман. Ёш бўлишимга қарамасдан, менга ишонч билдиришди. Олимхон ака ва Қодирхон ака Аҳмедовлар футболнинг ҳақиқий фидойи инсонлари. Футболга нафақат маблағларини, балки меҳрларини ҳам беришяпти. Уч йил давомида бизни ҳам маънавий, ҳам моддий томондан қўллаб-қувватлашди. Барча қулайликларни яратиб беришди. Уларга ўзимнинг чуқур ташаккуримни билдираман. Жамоамиздаги фаолиятимга тўхталсам, биз уч йил мобайнида ёмон ишларни амалга оширмадик. Бу вақт ичида клубни кўзга кўринадиган даражага келтира олдик. “Турон” Ўзбекистонда ўз ўрнига эга бўлган жамоалар қаторига кирди. Бу йўлда катта ҳажмдаги ишлар бажарилди. Бу йил олдимизга катта мақсадларни қўйгандик. Аммо бу – футбол. Унда ҳар доим яхши ўйнаган жамоа ютавермас экан. Қўлдан келганича ғалаба учун барча ҳаракатни амалга оширдик. Қаердадир озгина омад етишмади, яна қаердадир бошқа сабаблар...шулар таъсир қилди. Вазиятни кўриб шуни билдимки, жамоага янги қон керак, деб ўйладим. “Турон”нинг тақдирига бефарқ қарамайман. Вазият яна шундай давом этишига кўз юмиб тура олмасдим. Ниманидир ўзгартириш керак бўлса, бу фақат мураббий билан боғлиқ эди. Агар мураббий ўзгариши орқали жамоанинг натижалари яхшиланса, бундан фақат хурсанд бўламан. Бу тўғрисида раҳбариятга ҳам айтдим. Катта футболга кириб келишимда клуб раҳбарлари тамал тошини қўйиб хизмат қилишди. Бу инсонлардан умримнинг охиригача миннатдор бўламан. Фақат маблағ билан эмас, балки ҳар куни ёнимда туришди, машғулотларда, сафарда ва уйдаги ўйинларда далда бўлиб турдилар. Кўпчилик раҳбарият нотўғри қарор қабул қилди, бу мураббийга яна имконият бериш керак эди, деб айтишлари мумкин. Аммо улар барча имкониятларни беришди. Бу нотўғри қарор бўлгани йўқ. Футболга қаратилаётган эътиборларини шахсий манфаатимдан кўра, биринчи ўринга қўйдим. Бу натижалар шу руҳда давом этадиган бўлса, эртага клубга жиддий зарар етиши мумкин эди. Шуларни ҳисобга олган ҳолда истеъфо беришга қарор қилдим. Ўзи футболда шунақа бўлади: жамоа яхши ўйин кўрсатади-да, омад ёки маълум сабаблар ғалабага тўсқинлик қилади. Балки бошқа мураббий билан жамоанинг йўли очилиб кетар. “Турон”нинг имконияти юқори, ҳали ғалабалар келади ва Суперлигада муносиб ўринларни эгаллайди.\nБиламизки, “Турон”да Ислом Исмоиловдан ташқари унинг дадаси – Мурод Исмоилов ҳам фаолият кўрсатмоқда. Бош мураббий клубдан кетиш қарорини ўзи мустақил қабул қилдими ёки?..\n- Истеъфога чиқиш қарорини ўйлаб юргандим. Агар “Қизилқум” билан ўйинда ҳам натижа яхшиланмаса, кетишимни эълон қилмоқчи эдим. Ота барибир фарзандига яхши бўлишини хоҳлайди. Улар ҳам қароримни қўллаб-қувватлашди. Бу мураббийнинг қисмати, бунга тўғри ёндашиш керак. Менда барибир орият ва ғурур биринчи ўринда туради. Аҳвол бундай давом этишини ўзим ҳам хоҳламайман. Айтяпман-ку, жамоа манфаатини биринчи ўринга қўйдим.\nИслом Исмоилов “Турон” билан бирга илк марта Суперлигада кўриниш берди. У ёш бўлишига қарамай, бир қанча жабҳаларда футбол оммасининг эътиборига тушди. Айниқса, “Сўғдиёна”га қарши учрашувдан кейинги матбуот анжуманидаги гаплари матбуотни “ёндирди”, футболга қизиқмайдиганларни ҳам эътиборини тортди. “Турон”нинг натижаларига ҳакамлар қанчалик таъсир кўрсатди, бу борада Исмоилов шундай деди:\n- Бу нарсалар ўтиб кетди, уларга яна тўхталиш нотўғри бўлса керак. Футболда натижалар учун барча омиллар таъсир қилади. Ҳаракатлар фақатгина майдонда машғулот ўтказишга боғлиқ эмас. Ҳаммага инсоф берсин. Мураббий сифатида қўлимдан келганича ҳаракат қилдим. Жамоанинг ғалабаси учун барча ишларни амалга оширдик. Қаердадир омад келади, қаердадир йўқ. Буни тўғри қабул қиламан. Маълум вақт давомида келажак фаолиятим учун хатоларни такрорламаслик мақсадида таҳлил қилиб чиқаман.\nШунингдек, АГМКга қарши баҳсдан сўнг, у ўзининг фейсбукдаги саҳифасида футболдан бир умрга кетишим мумкин, агар кетсам бошқаларни ҳам ўзим билан тортиб кетаман, қабилида ёзган гапи ҳам яна диққат-марказимизда бўлди. “Турон”нинг собиқ устози бу вазиятни шундай изоҳлади:\n- Тўғри, у ерда ҳиссиётларга берилиб ёзилган. Ҳолат шунақа давом этадиган бўлса, шу қарорга келаман, дегандим. “Қизилқум” билан учрашувда ҳакамга ҳеч қанақа эътироз билдирмайман. Жамоа мағлуб бўлди, бу вазиятда ҳакамлар томонидан ортиқча нотўғри хатти-ҳаракатлар амалга оширилгани йўқ. Тўғри, олдинги учрашувларда бўлган бўлиши мумкин. Фақат яна шу ҳолат давом этса, деган мазмунда ёзганман. Қароримни эълон қилиб бўлдим, кимларнидир айбдор қилиб кўрсатишни хоҳламайман. Ҳамманинг ўз ҳаёти бор. Майли, барчасини вақт кўрсатади. Ҳақиқат қачондир юзага чиқади. Четда бўлсам ҳам, бошим тик ҳолда кетдим. Чунки жамоада қинғир ишларга аралашмадим. Ўйинни сотмадим ёки ўйинни сотиб олмадим. Ёки тотализаторга аралашганим йўқ. Хуллас, футболни бузадиган ишларга аралашмадим. Клубнинг бир сўм пулига ҳам хиёнат қилганим йўқ. Виждоним Худонинг олдида доим тоза. Уч йил давомида футболда ҳалол меҳнат қилдим. Кетганимдан афсусланмайман, ҳеч кимдан тилим қисиқ жойи йўқ. Кимнидир олдида бўйин эгмадим. Фақат шундан хурсандман, холос.\n“Турон” таркибида тажрибали ўйинчилар жамланди. Анча-мунча жамоаларникидан қолишмайди. Ёшлар билан маҳоратли футболчилар уйғунлашуви кузатилди. Лекин натижа бўлмагач, таркибдаги футболчиларда ҳам қандайдир нуқсонлар борми? Исмоиловдан қайси трансфер хато бўлгани, кейинги режалар ва жамоанинг имкониятлари ҳақида ҳам сўрадик.\n- Қайсидир трансфер хато бўлди, десам футболчининг нафсониятига тегиши мумкин. Барибир бизда вақт қисқа эди. Жамоа янги, тезроқ шакллантириш керак эди. Ҳа, моддий томондан аҳвол яхши, муаммо йўқ. Лекин янги клубни шакллантиришда кўп футболчиларда бизга нисбатан ишончсизлик бўлди. Яхши савиядаги ўйинчиларни жамоамизга жалб қилганмиз, лекин ҳозир айтганимдек, уларда бизга нисбатан ишончсизлик сезилди. Янги клуб қандай бўларкин, деган мазмундаги саволлар юзага чиқди. Футболчилар илгари бундай ҳолатларга тушиб, қатиқни пуфлаб ичадиган бўлиб қолишган. Вақт қисқа бўлишига қарамай, бор имкониятдан фойдаланиб футболчиларни жалб қилдик. Таркибга тўплаган ўйинчилардан кимлардир ўзини оқлади, кимлардир оқламади. Уларни номма-ном айтсам, футболчига нисбатан ҳурматсизлик бўлади. Жамоага келаётган ҳар бир ўйинчи ёрдам беришни истайди. Ҳеч ким турист сифатида келаман, демайди. Барибир қаердадир савия ва маҳорат етишмовчилиги кўзга ташланди. Жамоа ҳали Суперлигада ўз сўзини айтади. Мавсум олдинда, “Турон” ҳеч нарса йўқотгани йўқ. Муносиб ўринларни эгаллаш учун жамоада барча имкониятлар етарли даражада. Кейинги турларда ғалаба қозонади, деган умиддаман. Жамоадан кетган бўлсам ҳам, унинг ютуқлари мен учун қадрли бўлиб қолаверади.\nЭнди озгина танаффус эълон қиламан. Соғлигим билан боғлиқ муаммолар бор. Даволаниб олганимдан кейин ёзда про лицензиясига ўқиш бошланади. Ўқиб, изланиб янада кучли бўлиб қайтишга ҳаракат қиламан.\nЁнимда етарли мутахассислар бўлган, улар мени ҳар томонлама қўллаб-қувватлашди. Бизга фақат омад етишмади. Тўғри, биргина “Насаф” билан учрашувда жамоа ёмон ўйин намойиш этди. Аммо қолган беллашувларда барчага манзур бўладиган ўйин кўрсатди. Буни мухлислар ҳам, мутахассислар ҳам эътироф этишяпти. Қисқа муддат давомида ўйин услубимизни футболчиларга сингдира олдик. Барча ўйинларда ҳужумкор футбол кўрсатдик. Барибир рақибларни Суперлига ҳавосидан баҳраманд бўлганлиги ва тажриба ўз сўзини айтди. Дарвозамиздан ўтказиб юборган голларимиз кўпроқ охирги дақиқаларга тўғри келади. Лекин “Насаф”ни ҳисобга олмаганда қолган учрашувларда ўйин томонлама ҳеч кимга мағлуб бўлмадик. Ҳаттоки, АГМКдан яхшироқ ўйнагандик. “Қизилқум” билан баҳсда ҳам йигитлар яхши ҳаракат қилдилар. Жамоамиз учун тақвим тиғиз эди, бир ҳафта ичида учта ўйин: “Пахтакор”, АГМК ва “Қизилқум”! Барибир “Қизилқум”га қарши баҳсда йигитларда чарчоқ аломати сезилиб қолди. Таркибимизда ёш футболчиларни ўстиришга муваффақ бўлдик. Аслиддин Тоштемиров, Асилбек Қаюмов ва яна бошқаларни асосий таркиб футболчиси сифатида шакллантира олдик. “Турон” – шундай лойиҳаки, буни ҳар томонлама қўллаб-қувватлашса, ўзбек футболи учун керакли жамоалардан бири. Бу каби клубларни қадрлаш лозим. Барибир ўзбек футболининг эртаси мана шундай жамоалар бўлади, - деди Ислом Исмоилов.\n"Турон"нинг собиқ устози Шквирин ҳақида: "Янги мураббийга жамоанинг ўйини ва натижасига қараб баҳо берилади"


Йиғилиш соғлиқни сақлаш вазири А. Шадманов раислигида ўтказилди.\nПрезидентимиз Шавкат Мирзиёев раҳбарлигида соғлиқни сақлаш соҳаси мутасаддилари билан бўлиб ўтган видеоселектор йиғилишларда шифохоналардаги ҳолатлар, тиббиёт ходимларининг касбий этикаси ва аҳолининг эҳтиёжлари ва ҳақли талабларига бефарқ муносабатда бўлаётган айрим раҳбар ходимлар масъулиятини оширишда ижро интизоми ва назорати алоҳида ўрин тутиши таъкидланганди.\nХусусан, Тошкент шаҳар И. Иргашев номли 4-сон клиник шифохонаси травматология бўлимида даволанаётган бемор томонидан юборилган мурожаат ўрганилганда ҳам шифохонада айни шу камчиликларга йўл қўйилаётгани аниқланди. Бемор ва унинг қариндошлари билан ўтказилган суҳбат жараёнида шифохонанинг травматология бўлими мудири Т. Тоғаев ва ҳамшира М. Толипова ҳақиқатан ҳам тиббиёт ходими деонтологияси талабларини қўпол равишда бузиб келгани маълум бўлди.\n— Бугун биз Президентимиз Шавкат Мирзиёев бошчилигида янгича ишлаш тизимига ўтаяпмиз. Яъни ишимизга баҳони халқ берадиган, халқ давлат идораларига эмас, давлат идоралари халқимизга хизмат қиладиган тизимга, — дейди соғлиқни сақлаш вазири А. Шадманов. — Ҳаётнинг ўзи олдимизга энг асосий мақсад — инсон манфаатларини ҳар томонлама таъминлаш масаласини долзарб вазифа қилиб қўймоқда. Давлатимиз раҳбарининг қатъий талаби ҳам шу. Ҳар бир раҳбар ходим халқ дарди, халқнинг ҳаётий муаммо ва эҳтиёжларини яхши билиши шарт. Шу каби ҳолат бошқа тиббиёт муассасаларида ҳам содир бўлмаслиги, барча ўзига тегишли хулоса чиқариши учун мазкур масала муҳокамасини бугунги навбатдан ташқари бўлаётган ҳайъат йиғилишимизнинг бош масаласи сифатида олиб чиқдик.\nЮқорида кўрсатилган камчиликларга йўл қўйилганлиги ҳамда шифохонада маънавий муҳит бузилганлиги, тиббиёт ходимлари ўртасида этика, деонтология масалалари талабга жавоб бермаганлиги учун Тошкент шаҳар И. Иргашев номли 4-сон клиник шифохонаси бош шифокори С. Алимов, шифохонанинг бош ҳамшираси Ш. Алимова, травматология бўлими мудири Т. Тоғаев ва травматология бўлими ҳамшираси М. Толиповалар ўз вазифаларидан озод этилди.\nМазкур рукндаги бошқа мақолалар: « Жиззахда “Тез тиббий ёрдам”нинг кечикиб бориш ҳолатлари 65 фоиз камайди\tҲиндистонлик шифокорлар Андижон вилояти аҳолисини кўрикдан ўтказди »


Болдуин билан боғлиқ фожиали ҳодисанинг янги тафсилотлари ошкор қилинди » Ўзбекистон янгиликлари – Zamin.uz\n, 28 2021, 04:50\n23 окт, 10:00 1 185 Дунё\nМашҳур Голливуд актёри Алек Болдуин суратга олиш майдончасида оператор аёл ва режиссёрни отиб қўйгани, ҳодиса Нью-Мексико штатининг Санта-Фе округида «Занглаган» фильмини суратга олиш жараёнида содир бўлгани хабар қилинганди.\n«Los Angeles Times» газетасига кўра, фильмни суратга олиш гуруҳи ўртасида Голливуд актёри Алек Болдуин билан боғлиқ фожиали воқеадан бир неча кун олдин жиддий ички келишмовчиликлар содир бўлган.\nҚайд этилишича, Болдуин тасодифан оператор ва режиссёрни отиб қўйишидан бир неча соат олдин иш шароитидан норози бўлган ҳолда ўнга яқин ишчи гуруҳни тарк этган. Нашрнинг ёзишича, операторлар ва уларнинг ёрдамчилари иш ҳақи шартидан ҳам, мажбурий иш вақтидан ҳам ҳафсаласи пир бўлган.\nКуни кеча Болдуин инстаграмдаги саҳифасида ҳодисани тергов қилишда полиция билан тўлиқ ҳамкорлик қилаётганини ёзди. У, шунингдек, марҳумнинг оиласи билан алоқада эканини ва уларга ёрдам беришини айтди.\nЭслатиб ўтамиз, актёр сценарийга кўра қуролдан ўқ узиши керак бўлган, реквизит учун тайёрланган қурол эса ҳақиқий ўқ-дорилар билан ўқланган бўлиб чиққан.\nҲодиса натижасида оператор аёл Алина Хатчинс ва режиссёр Жоэл Соус яраланган. Аёл ҳаво транспорти орқали Албукерке шаҳри касалхонасига ётқизилган, аммо шифокорларнинг уринишларига қарамай вафот этган. Иккинчи ўқ режиссёрнинг бўйин суягига теккан, ҳозирда у касалхонада.\nАктёр Алек Болдуин фильмни суратга олиш жараёнида аёл кишини отиб қўйди 22 окт, 12:45\nҚирғизистонда ҳокимиятни куч билан эгаллаб олиш ҳақидаги аудиоёзувлар тарқалди 09 янв, 09:43\nЛукашенко оиласи билан Россияга учиб кетди 12 сен, 21:50\nАктёр Том Круз суратга олиш вақтида хавфли трюкни бажарди (фото) 08 сен, 00:30